text:
Proverbio 26-27, ta bisa ku esun ku koba un pos paotro, e mes lo kai aden, esun ku skupi den laira, den su kara e ta kai
Proverbio 26-27, ta bisa ku esun ku koba un pos pa otro, e mes lo kai aden
Esun ku skupi den laira, den su kara e ta kai
“Gelegenheidswetgeving” ta violashon di derechi di un siudadano
“Landsverordening Integriteit (Kandidaat) Ministers”, mihó konosí komo lei di “screening”, ku a wòrdu aprobá na òktober 2012, na Plaza Hotel pura pura promé ku elekshon i di kual e dokumentonan korespondiente no ta den e sistema di Parlamento. Nunka a wòrdu traha pa sirbi interes general, e lei aki mester wòrdu katalogá komo un “gelegenheidswet”, ku otro palabra un lei pa sirbi un meta òf un propósito ya definí.
E espíritu tras di e lei aki tabata pa eliminá un solo persona, esnan ku a traha e lei aki for di prinsipio a inkorporá artíkulonan pa sirbi e propósito pa kual nan a traha e lei aki. Un di e artíkulonan aki ta, ku ora un keho wòrdu entrega na Ministerio Públiko kontra di un kandidato pa bira Minister e kandidato no por wòrdu konsiderá pa bira Minister òf si entrega un keho kontra di un Minister den funshon i Ministerio Públiko disidí ku nan ta bai persiguí e Minister aki e Minister mester entrega su retiro.
Na momento ku a aprobá e lei aki na aña 2012, e artíkulo aki a funshoná manera tabata deseo di esnan ku a traha i aprobá e lei aki den Parlamento. Nos por a tuma nota ku djis despues ku e lei a wòrdu aprobá ku;
- Dia 8 di sèptèmber 2012, un siudadano hulandes oropeo di fam Verstappen a entrega un keho kontra di Gerrit Schotte
- Djasabra 20 di òktober 2012, un dia despues di elekshon di 19 di òktober 2012, un persona anónimo a entrega un keho por eskrito di mas ku 40 blachi kontra di Gerrit Schotte na Ministerio Públiko
- Na sèptèmber 2012 e organisashon FAS ku a wòrdu lanta 11 di yüli 2012, ku su statutonan di “streamline” ku e lei di “screening” ta entrega un keho na Ministerio Públiko relashoná ku “MOT-melding” kontra di Gerrit Schotte
Tur esaki ta ilustrá ku esnan ku a bin ku e lei aki a logra nan propósito, pero nan a lubidá ku ora bo skupi den laira, den bo kara e ta kai. Nos por tuma nota ku dor di entrega di keho na Ministerio Públiko, e mesun lei aki a kobra ya dos víktima den Gabinete Rhuggenaath. Manera ya menshoná e lei aki no a wòrdu traha pa sirbi interes general, miéntras ku e proposishon di lei ku a wòrdu entrega dor di gabinete Schotte, si a wòrdu traha pa sirbi interes general.
E lei a sirbi e propósito ku a traha e lei p’e, esta eliminá Gerrit Schotte, pero awor ku e lei ta mishi ku esnan ku e lei no tabata intenshoná p’e, awor si e lei ta suheto na kambio, kaminda for di nasementu di e lei, esaki tabata un lei ku mester a sirbi interes general.
Charles Cooper
Parlamentario pa Frakshon di
Movementu Futuro Kòrsou


c: text/html

text:
Rincon tin su mes Cruyff Court awor. Un Cruyff Court ta un pida tereno di bala ku por topa den diferente bario. Ku e aserkamentu di Cruyff Court nos ta duna e hóben oportunidat pa hasi deporte den un ambiente seif i sigur.
Diferente partner a traha huntu e aña tras di lomba pa realisá e proyekto di Cruyff Court Boy Frans na Rincon. Entidat Públiko Boneiru den kolaborashon ku Cruyff Foundation, Ministerio di Salubridat Públiko, Bienestar i Deporte, UEFA Foundation for Children i tambe Nationale Postcode Loterij ta orguyoso pa presentá e proyekto Cruyff Court Boy Frans.
Johan Cruyff Foundation ta sostené i desaroyá aktividat deportivo pa mucha na diferente parti di mundu. E meta prinsipal di Johan Cruyff Foundation ta dirigí riba mucha i hóben vulnerabel. Pa medio di proyektonan di deporte pa mucha ku òf sin limitashon, e Cruyff Court i plenchinan di skol ta duna e muchanan aki un espasio. Un espasio kaminda nan por desaroyá nan mes, sera amistat i tambe kuida i mehorá nan salú físiko i mental. E espasio aki ta ofresé oportunidat pa saka lo mihó for di nan.
Durante e apertura ofisial tur e partidonan envolví den e proyekto a firma un asina yamá “konbenio sosial Cruyff Court”. Sra. Susila Cruijff yu di Johan Cruijff a hiba palabra: “Mi tata tabata deseá pa hóbennan ta den moveshon, pasó deporte por trese asina hopi kuné!”
Tambe Leo Frans ruman di Boy Frans, na kende a dediká e Cruyff Court, a hiba palabra durante e apertura ofisial, mustrando gratitut pa nombrá e vèlt na nòmber di Boy Frans.
Diputado Kroon por último a klousurá e parti ofisial : “E meta no ta únikamente pa hasi deporte so, sino tambe pa tene kuenta ku responsabilidat sosial, integrashon, sa di hunga ku otro i tambe pa tene kuenta ku norma i balor durante wega”. Diputado Kroon a finalisá bisando pa tur hende kuida i protehá e vèlt.
Despues di a desvelá e bòrchi a sigi un tremendo partido di futbòl entre hóbennan di Rincon riba e Cruyff Court nobo.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki

robotstxt: allowed

filter: keep


text:
ORANJESTAD- 19 september 2021. Segun resumen di awe 32 persona a recupera y un total di 28 caso nobo di COVID-19 a keda registra di cual 8 ta no-residente. E cifranan aki ta representa un 'Positivity rate' bou di nos residentenan di 19%. E cantidad di casonan activo di COVID-19 pa awe ta 269 y cantidad di fayecidonan relaciona cu COVID-19 ta 158. Datos ta ilustra casonan nobo di COVID cu un average semanal di 24 caso pa dia y un averahe di 'positivity rate' semanal di 11% pa dia.
HOSPITAL
Actualmente na Aruba tin 22 persona interna debi na COVID di cual den ICU tin 7 persona, riba piso general tin 13 persona y na Colombia tin actualmente 23 persona den Cuido Intensivo.
ORANJESTAD – E investigacion riba e morto di e homber DJ Venezolano na Aruba ta tumando lugar. Asina minister di husticia Rocco Tjon a informa diasabra pa medio di un comunicado. E mandatario ta bisa mes momento si cu sinembargo, na e momentonan aki no por divulga ningun informacion pa asina no stroba e proceso hudicial.Na mesun momento, e mandatario ta pidi cooperacion di comunidad pa no stroba e proceso hudicial y tambe ta pidi cooperacion di cualkier persona cu por tin informacion valioso y cu por yuda resolve e caso pa porfabor tuma contacto cu e “Tip Line” di KPA na 11141 y lo percura pa esaki keda completamente anonimo.
ORANJESTAD - Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente. E cifranan aki ta representa un 'Positivity rate' bou di nos residentenan di 5%. E cantidad di casonan activo di COVID-19 pa awe ta 149 y cantidad di fayecidonan relaciona cu COVID-19 ta 171. Datos ta ilustra casonan nobo di COVID cu un average semanal di 13 caso pa dia y un averahe di 'positivity rate' semanal di 8% pa dia.
ORANJESTAD - Un fundacion cu curason ta consisti di trahado cu tin pasion pa nan trabou. Trahado cu ta yena cu energia y ta inspira otro. Cu ta dedica na nan trabou y e clientenan. Awe e fundacion kier presenta 3 persona cu pasion pa nan trabou y cu amplio experiencia, cu kier comparti kico e trabou ta significa pa nan, pa e calidad di cuido di e cliente y con comunidad di Aruba por aporta.
BOGOTA – E aeroliña Colombiano di costo abou Viva Air, cu ta parti di Grupo Viva, a haci peticion pa cuminsa bula for di Colombia pa Aruba. E aeroliña ta uno relativamente hoben cu a wordo funda na 2008 y a inicia operacion na mei di 2012. Ora cu Noticiacla a acerca Jo Ann Arends, Air Service Development Manager na aeropuerto di Aruba, esaki a confirma cu enberdad e aeroliña a haci e peticion pa e ruta, pero no tin confirmacion ainda. “Nos tabatin comunicacion hopi di cerca cu e aeroliña desde 2018”, sra Arends a sigui bisa. Dentro di e proximo dos siman nan lo reuni cu otro atrobe. Mientras cu e no por a confirma for di cua ciudad e aeroliña tin intencion di cuminsa bula pa Aruba, e portal aki a compronde cu nan base ta na Medellin.
ORANJESTAD - Segun resumen di awe 17 persona a recupera y un total di 14 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 8%. E cantidad di casonan activo di COVID-19 pa awe ta 156 y cantidad di fayecidonan relaciona cu COVID-19 a aumenta na 171. Forsa na famia di e fayecido. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 9% pa dia.
ORANJESTAD – Crisis Team y SMAC a aproba pa e prome fiesta bailable tuma lugar despues di un aña y mei debi na e pandemia y ta tuma lugar dia 13 di november proximo. Ta trata di un fiesta den ballroom pa 250 pareha cu mester ta sea vacuna of por a presenta un test negativo di covid19 na entrada. Manera ta conoci, pa mas di un aña y mei a prohibi tur fiesta bailabel debi na e pandemia y no tabatin oportunidad mas pa balia. Como tal awor a dicidi pa haci un fiesta di prueba, cu bista riba carnaval, completo cu banda live y manera e nomber ta bisa, por balia. E portal aki a compronde cu esaki ta den tono carnavalesco, mirando e cercania di e fecha di 11-11, cu ta e inicio di e temporada di Carnaval. Di otro banda, a compronde cu mirando cu no a tene actividad carnavalesco e aña aki pero si a haci apertura di carnaval aña pasa, e apertura ey ainda ta vigente.


text:
Diamars madruga a drenta informe di cu tin un persona benta riba e beach na Arashi, mesora a dirigi un patruya na e sitio. Na yegada di e patruya a bin compronde cu aki ta trata no di un persona pero di un pareha turista cu ta sperando un tortuga subi riba e beach pa pone webonan den e strand. Polis a tuma nan datonan pa cualkier eventualidad. Despues e polisnan a sigui cu nan patruyahe.
1 thought on “Polis a bay Arashi Beach pa un persona benta eynan den oranan di madruga!”
-
Komkommertijd zeker….


text:
Hospital ta anuncia uzo di mask obligatorio
Mirando e situacion actual di e aumento di casonan di COVID-19 Dr. Horacio E. Oduber Hospital a dicidi di implementa mas medidanan di prevencion entre otro e bistimento obligatorio di bo mesun mask ora di drenta Hospital pa un cita, test of bishita. Esaki ta conta tambe pa tur cita na policlinica cu ta situa pafo di HOH, tambe tur donante di Stichting Bloedbank y tambe si tin cu prik na LabHOH.
No lo stop ningun servicio manera algun luna pasa pero pa seguridad di pashent, bishitante y empleado ta pidi pa tur hende mantene nan mes na regla pa HOH por sigui brinda cuido safe.
Orario di bishita:
Ta permiti solamente 1 (un) bishitante mayor di edad (18 aña of mas) pa pashent interna. Tene bon na cuenta cu lo nenga entrada si e bishitante no tin mask bisti. E orario di bishita lo sosode na un orario fiho cu un duracion di 1 ora. E orario fiho aki lo ser comunica directamente cu e pashent/ bishitante pa asina por keda garantisa distanciamento social den cada camber.
Tambe ta importante pa menciona cu si un pashent tin Covid-19 e no lo por ricibi bishita pa asina minimalisa riesgo di contagio.
Pa algun pashent tin excepcion cual ta rekeri un dagpas, manera cuido intensivo (ICU), departamento di mucha y maternidad. Tambe tin excepcion den caso cu pashent ta terminal.
Operacionnan:
Si bo persona tin un operacion of admision planea, lo yama pa haci un triage telefonico. Si tin sintomanan di Covid-19 lo mester haci test prome. E dia di operacion atrobe e enfermera lo haci e triage prome cu e operacion.
Cita policlinica / Radiologia /Wondpoli/ Functie y tur otro servicio:
Acudi na e cita bo so y cu bo mask bisti. Tin casonan pa motibo medico of di excepcion cu e pashent mester di un acompañante (mucha, pashent invalido, den rolstoel etc). Si e acompañante no tin mask bisti tambe lo nenga entrada na Hospital. Por fabior yega bo cita 5 minuut prome y no mas pa evita aglomeracion.
Departamento di Emergencia:
Tur persona mester acudi departamento di emergencia cu un mask bisti. Tambe nos ta recorda cu un persona solamente mag di drenta hunto cu e pashent y cu e mask tambe ta obligatorio pe.
Porfabor mantene un bon higiena di man haciendo uzo di nos hand sanitizers situa na diferente lugarnan strategico prome y despues di haci bo bishita. Directiva, staf y personal di Hospital ta gradici tur hende pa nan comprension y cooperacion. Hunto nos por combati’e!


text:
Oranjestad, 27 di september 2020
Siman pasa Crisis Team a confirma locual ya Minister Dangui Oduber y tambe Dr. Horacio Hospital a participa, esta cu a manda bestel mas test na tempo y cu e weekend aki nan ta yega Aruba. Awe diadomingo Crisis Team di Gobierno por confirma cu e cargamento a yega Aruba diadomingo y nos comunidad por ta trankiel cu tin suficiente test pa e siguiente lunanan, tanto pa nos hendenan local y pa nos bishitantenan. Ta recomenda tur hende, si bo tin sintoma keda cas y tuma contacto liher cu bo dr. di cas. Mas trempan bo haci bo test, menos chens tin pa bo infecta bo famia of otronan.


text:
Mientras nos ta observa cu gobierno ta paga demasiado salario (casi 7000), ainda nos ta tende keho cu ‘falta hende’. Esey ta berdad o exagera? Den varios caso e ta berdad y producto di un gobernacion unda no ta pone hende unda mester pero mas bien unda tin puesto, no a base di conocemento y experiencia, sino mas bien a base di conexion politico. Asina nos por mira caso real di falta di duanero na haf di Barcadera unda tin hopi mas barco chikito ta drenta cu ta trece hopi mas persona tambe, principalmente di Venezuela. Den un caso asina mester un solucion adecua, sin mas.
Pero, banda di e problema di mal ubicacion di personal cu ta ocasiona exceso un caminda, y escasez na otro, con ta para cu efectividad di nos aparato gubernamental? Gobernacion semper ta basa riba implementacion y supervision riba cumplimento di ley. Cada departamento tin cierto ley cu cual nan mester traha. Loke nos por observa en general ta cu e enfasis ta mas riba e parti burocratico di e ley, specialmente si e ley ta prescribi un permiso cu e ciudadano mester. Den e casonan aki nos ta mira cu tur cos ta concentra riba e proceso pa percura pa e ciudadano of empresa haya e documento cu nan tin mester. Esey no ta garantisa cu e proceso ta bay perfecto, pasobra nos tur sa cu esey no ta asina. Pero por constata cu mayor esfuerso, y recurso financiero y humano ta dedica na e parti aki di e trabao.
Con ta para anto cu e otro parti di e trabao? Pasobra den cada ley ta describi tambe ken tin e autoridad y e responsabilidad pa supervisa e proceso cu e ley ta pretende di canalisa di miho manera. Esaki ta e tereno unda nos ta mira fayo grandi, pa varios motibo. Pa cuminsa, manera bisa caba, un parti chikito di e recursonan ta dedica na e tarea aki. Ta mas facil haya hende traha den e parti meramente ‘burocratico’, es decir e trabao di oficina, cu pa e trabao di subi caya y controla kico ta sucede pafo. E consecuencianan ta grandi y bisto pa henter comunidad. Recientemente nos por a mira un auge nobo den control riba restaurant y take away pa loke ta higiena, loke tabata na su luga pero no ta kita e hecho cu pa hopi aña nos no tabata mira actividad riba e tereno aki. E accionnan mes a proba cu ta necesario pa mantene un regimen di control permanente pa sigura calidad di cuminda pa local y turista.
Nos ta mira cu pa hopi aña caba nos ta duna tur empresa un permiso pa nan opera, pa nan habri sucursal, pa nan cambia adres, pero pa tanto aña tambe inspeccion riba kico realmente ta sucede cu e permiso ey ta practicamente no existente. Nos no ta culpa e trahadonan den esaki pasobra no ta nan ta responsabel pa maneho. Nos tin un inspeccion di labor cu nos no sa mes si e ta funciona of no, pero tambe nos mester haci nos mes e pregunta si nan ta ekipa pa duna acompañamento specifico na e diferente actividadnan economico mas complica cu nos tin. Por ehemplo: si nos mira un reapertura di e refineria proximamente, nan ta conta cu personal capacita pa atende un refineria, y igualmente un aeropuerto o haf moderno?
Nos ta observa cu ta introduci e exigencia pa tur empresa riba 10 trahado tin un responsabel pa siguridad. Nos no ta contra e tipo di medida aki pa aumenta siguridad na trabao, pero e departamento mes ta full ekipa pa eherce un tarea asina grandi? Loke nos por mira ta cu e departamento ta lucha pa cumpli cu tarea simpel manera keur vehiculo, no pasobra e experticio no t’ey pero e ekipo di apoyo pa facilita e proceso ta masha basico.
Nos a introduci un ley riba pension obligatorio pa sector priva, un avance grandi den percura pa den futuro nos trahadonan di awe tin un bida mas comodo ora nan yega na edad halto. Pero tin un bista si realmente tur dunado di trabao ta registra tur nan trahadonan y ta paga loke mester paga? E companianan di seguro cu ta ricibi e primanan por sa solamente esnan cu ta registra, pero no por tin bista riba esnan cu no ta registra y no ta cumpli, pasobra inspeccion den cuadro di un ley ta tarea exclusivo di gobernacion.
Asina nos por mira cu cada ley cu parlamento aproba, ta trece un tarea mas di supervisa un proceso. Cada biaha ta pone enfasis riba e peticion cu e ciudadano mester haci, cuanto e mester paga y cla… Nos ta mira nos dilanti caba kico ta bay pasa si mester bay controla tur hotel y tur establecimento chikito cu ta duna alohamento, si mester yega na controla cada un ta ki tipo di areglo nan ta ofrece. Ta bira tempo pa nos pensa seriamente con pa cambia e manera di goberna cu nos a hereda.


text:
Diadomingo anochi den un Compleho Deportivo Guillermo P. Trinidad bastante jen di fanaticada a tuma lugar e gran encuentro di bario ora cu e Pumanan di Paradera/Piedra Plat esta Sv Britannia Vitamalt a enfrenta e Narajadanan di ST Cruz Estrella. Semper ora cu e dos equiponan nan aki topa otro e enteres di fanatica ta grandi pasobra tanto Sv Britannia Vitamalt y Estrella ta brinda bon nivel di futbol.
Sv Britannia ta bin di 6 wega hunga di cual 5 gana y un empata, mientras cu Estrella ta bin di 7 wega hunga di cual 2 wega perdi 1 gana y 4 empate. E wega a cuminsa na un nivel halto unda cu ambos banda a cuminsa hunga un futbol ofensivo y cu intencion di busca e goal trempan den wega. Sv Britannia trempan ta haña un chens pa bai ariba den marcacion ora cu Bruno Concaicao ta lop e bala over di e keeper di Estrella pero e keeper ta logra mishi cu e bala y evita e goal trempan. Despues di e hugada aki tabata Jeanpierre Fingal cu tambe ta haña dos bon chens den di prome tempo pa manda su team Sv Britannia ariba pero ambos tiro ta wordo para pa e keeper hoben di Estrella y asina tambe halftime ta bai aden.
Den di dos tempo e wega a cuminsa bira un tiki mas fisico y unda cu refree mester a interverni na varios ocacion. Tabata casi na final di wega cu Theric Ruiz ta logra anota e goal di victoria pa Sv Britannia Vitamalt cual a nifica 3 punto mas pa Sv Britannia Vitamalt.
Notice: Trying to get property 'post_status' of non-object in /home/futbolaw/public_html/wp-content/plugins/sportspress-pro/includes/sportspress/includes/class-sp-event.php on line 16
Cu e resultado di e wega aki e standing ta como lo siqiente Sv Britannia Vitamalt 19 punto, Dakota 17, RCA 16, Nacional 15, Riverplate 13, Estrella 7, La Fama 7, Caravel 5, Bubali 5 y na di ultimo lugar Jong Aruba cu 1 punto. E proximo wega di Sv Britannia Vitamalt ta contra di La Fama diadomingo 11 di december pa 8’or di anochi mientras cu di otro banda Estrella su ultimo wega lo ta contra di Bubali diadomingo tambe pero pa 6’or di atardi y ambos wega lo tuma lugar den C.D. Guillermo P. Trinidad na Dakota.


text:
Fundacion Parke Nacional Aruba:
Ta importante pa hunto yega na Regulacion pa cu nos Parke Marino Aruba
ORANJESTAD - FPNA a tuma nota di un publicacion recientemente, unda a duna informacion di piscamento den Parke Nacional Arikok, y ta desea pa elabora correctamente riba esaki.
Na momento di e traspaso di maneho di e Parke Marino Aruba pa FPNA, a delinea un plan di maneho cual lo facilita e proceso transitorio y implementacion di regulacion pa cu e uso y recreacion den e areanan marino protegi. E plan di maneho a indica cu lo tin un proceso largo unda lo hiba un dialogo cu tur usuario pa hunto yega na un plan di maneho definitivo incluyendo regulation pa cu e uso di e Parke Marino Aruba.
Entretanto a cuminsa cu e trayecto importante di dialogo hunto cu tur usuario, incluyendo e piscadornan. E proceso aki a wordo interumpi door di e situacion di Covid-19, pero ta den planning actualmente pa inicia den luna di september proximo, siempre y cuando lo mantene e seguridad di tur presente siguendo e condicion nan di distanciamento social.
Ademas FPNA a hiba un conversacion cu e union di pesca lidera pa sr. Arthur Giel, unda a elabora ariba varios topico y sigur a enfatisa cu hunto nos lo yega na un acuerdo mutuo durante e sessionnan programa pa september proximo en adelante. Tambe a elabora ariba e situacion actual unda piscadonan cu jaarpas por drenta Parke Nacional Arikok entre 8:00AM y 5:00PM pa bay pisca na baranca. Ademas, a yega na acuerdo cu lo bai desaroya un sistema di permiso pa piscador cu ta hasi uso di baranca den Parke Nacional Arikok pa pesca y asina nos tin nan registra den un registro oficial di FPNA a base di criterianan cu lo defini den colaboracion.
Nos ta spera di por desaroya e sistema aki a corto plaso asina brindando nos cuidadanonan e oportunidad pa eherce e tradicion artisanal aki na un manera sostenibel.
Pa mas informacion por tuma contacto libremente cu parkemarino@arubanationalpark.org


text:
KRALENDIJK – E kaso di keho kontra Ministerio Publiko di 18 februari 2020 pa medio di video-konferensia, kaminda ku Gemeenschappelijk Hof van Justitie di Antia, representa pa (3) tres hues sinta den Korte na Korsou I tambe e prokurado-general den korte na Korsou I na Bonaire , James Finies, aktivista pa derechonan humano huntu ku su abogado Van Lieshout ta hanja oportunidat pa presenta e otro banda di e medaya, e otro parti di e berdat. Esaki debi ku Finies a ninga di firma I asepta e veredikto di fiscal Blanco pa sepone e kaso kondishonalmente I a keha Ministerio Publiko ta algu uniko den historia di korte I hustisia na Antia. E huesnan di korte komun lo tende I trata e keho di James Finies kontra ministerio publiko ku lo wordu defende pa prokurado-general ta solamente e di dos kaso den historia di korte na Antia ku Ministerio Publiko ta wordu keha pasobra nan ke pa e kaso wordu sepone I no ke pa e kaso wordu trata den korte. E otro uniko kaso ku esaki a tuma lugar tabata na 1984.
E kaso a kuminsa pero no a kontinua i a wordu pospone pa 3 mart benidero pa 3:30 di atardi debi ku tabatin problema tekniko ku e zonido di maik di e traduktor na Korsou, e hues prinsipal a disidi pa pospone e kaso pa soru pa tin un traduktor na Bonaire pa asina e kaso por tuma lugar korektamente.
Ironia ta ku e fiskal di Bonaire sra. Blanco ku a drenta den e sala di korte na Bonaire pa presensia i ta parti di tratamentu di e kaso kaminda ku abogado van Lieshout di Finies no a bai di akuerdo ku esaki I mester a bandona e sala. Esaki ta pasobra ku e publiko ku a presensia I tambe prensa mester a keda pafo. Pues ley pa un ley pa tur. Fiskal Blanco ta esun ku kier a enkrimina James Finies 8 october 2019 dor laga Finies firma e deklarashon ku lo a hasie kulpabel ku su mes firma I sin tende I inklui vershon di Finies , e otro berdat den e kaso. Sra Blanco basta indigna a bandona e sala I tambe tereno di korte.
Posponemetu di e kaso a duna un grado di hustisia na e arogansia di Ministerio Publiko ku Korte Komun a ordena anja pasa dia 11 oktober 2019 I duna deadline pa 22 november 2019 pa entrega nan relato I dokumentonan korespondiente na Korte Komun di Hustisia di Antia pero ku nan no a kumpli ku esaki. Despues ku Korte Komun a bolbe manda un rekordatorio pa nan bek na 12 december 2019 pa entrega esaki I Korte Komun ta disidi riba 14 januari pa pone fecha pa trata e kaso pa 18 febrauri 2020. Ta te na ultimo momento un dia prome 17 februari 2020 pa mitar diesun mainta nan ta hasi esaki entrega nan relato I dokumentonan korespondiente. Pues esaki ta parse ta deliberadamente pasobra for di 1 november 2019 Ministerio Publiko tin informashon ku e por o loke ta etiko I norma pa entrega pa tin un kaso hustu, I no a kumpli ku e petishonan pa entrega informashon, ku lo a duna e abogado Van Lieshout ku ta defende Finies tempu hustu pa traha I inklui esakinan den e kaso.


text:
Desishon di Konseho di Minister di Reino riba petishon di Kòrsou pa haña sosten di likides
Desishon di Konseho di Minister di Reino riba petishon di Kòrsou pa haña sosten di likides
Awe 24 di sèptèmber Konseho di Minister di Reino a trata petishon di Kòrsou pa haña sosten di likides den forma di un fiansa di 203 mion florin pa kubri gastu di gobièrnu te ku fin di aña.
Di e montante aki Cft a konsehá pa duna Kòrsou 76 mion florin. Di e petishon ku Kòrsou a hasi pa un fiansa di 203 miyon florin, a kita siguiente sumanan: A baha e posibilidat pa por paga provedornan di gobièrnu ku 20 mion; pa por yena kupo di trabou krítiko den salublidad relashoná ku e pandemia ku 2 mion florin; e montante pa por ehekutá e pakete di pais ku 2 mion; e posibilidat pa por invertí den entre otro infrastruktura ku 29 mion; i e aporte adishonal di gobièrnu den salubridat (schommelfonds) ku 88 mion.
Pa por risibí e fiansa, Kòrsou mester kumpli ku diferente kondishon. Konseho di Minister di Reino no a tuma un desision final ahinda, pero a duna Kòrsou espasio te ku 29 di òktober pa kumpli ku e kondishon i pa laga Hulanda verifiká ku Kòrsou a kumpli.
Mester kumpli ku siguiente kondishon:
- Entregá un plan ku medida pa baha gastu den servisio di salubridat i seguro sosial, ku ta responsabilidsad di minister di GMN i minister di SOAW, pa prevení ku gobièrnu tin ku aportá mas sèn pa kubri defisit den e area aki. Tambe lo baha gastu di operashon di SVB. Pa esei lo hasi un audit di operashon (operational audit) di SVB.
- Entregá un plan pa minimalisá pèrdida di CMC, ku ta responsabilidat di minister di GMN, pa preveni gastu adishonal pa gobièrnu.
- Establesé plannan pa reformá Servisio di Impuesto i nos leynan di impuesto i ahustá maneho di nos sektor di e-gaming, ku ta responsabilidat di Minister di Finansa, pa generá mas entrada pa gobièrnu.
- Ahustá e lei pa maksimalisá salario di ehekutivonan den sektor semi gobernamerntal i empresanan di gobièrnu, ku ta responsabilidad di tur minister.
- Finalmente mester establesé e agènda di ehekushon (uitvoeringsagenda) pa di kuater kuartal huntu ku Hulanda. Esaki tambe ta responsabilidad di tur minister.
Kòrsou ya a kumpli ku mayoria kondishon. A entregá diferente plan di akshon, pero Hulanda no a haña chèns ahinda pa revisá e plannan di akshon. Kòrsou lo kumpli ku tur kondishon promé ku siguiente reunion di Konseho di Minister di Reino.
Entretantu lo sigui informá pueblo mientras ta monitor tur gastu i sigui manehá nos obligashon finansiero.


text:
Directie Natuur en Milieu (DNM) como miembro di United Nations Environment Program (UNEP) di e seccion Caribbean Environment Program ta participa den forma virtual dianan 15 te cu 19 di maart n’e reunionnan relaciona cu e parti tecnico y cientifico di e ‘Land-Based Sources of Pollution,’ (LBS) y ‘Specially Protected Areas of Wildlife,’ (SPAW).
LBS ta trata e topiconan cu tin di haber cu sushedad y polucion en general riba tera. SPAW ta trata cu e especie y aeranan protegi cu bida salvahe.
Na aña 1999 e prome reunion y firmamento di e LBS protocol a a tuma lugar, anto aki na Aruba mes. Pero, e no a drenta na vigor di biaha sino te 2010 y el a forma parti di e 3 protocolnan di e Cartagena Convention. Den e instrumento legal aki (LBS) tin stipula e puntonan cu mester cumpli cune pa reduci e impacto negativo cu e ‘Land-Based Pollution’ den e area grandi di Caribe (Wider Caribbean) por tin pa nos medio ambiente y ser humano.
Den e LBS ta trata topiconan cu ta toca polucion, manera desperdicio di awa sushi y resto di kimico manera insecticida, emisionnan di p.e. motornan y industria den medio ambiente. Tambe ta trata otro asuntonan di informacion tecnico y scientifico manera investigacion y monitoreo di e efectonan di e LBS tambe. Dicon?
E area di lama di Caribe ta un recurso natural cu ta importante pa nos economia di turismo, pesca y recreacion pa nos mes hendenan tambe. Ta remarcabel pa menciona cu Aruba falta pa ratifica e LBS protocol den nos leynan local.
Locual si Aruba ta forma parti activo di dje, cu derecho di votacion, t’e reunionn y decisionnan relaciona cu e SPAW. Esaki t’e convenio pa proteccion y desaroyo di e medio ambiente marino p’e region di ‘Wider Caribbean’, manera stipula den e Cartagena Convention na 1983. E t’e unico tratado di e region di Caribe cu ta para pa proteccion ambiental di ecosistema di lama y costa.
Promoviendo cooperacion regional y desaroyo sostenibel di e recursonan natural cu tin di haber cu e areanan na costa y bida marino. Na 1990 e miembronan di e Cartagena Convention a adopta e protocol cu ta concerni e ‘Specially Protected Areas and Wildlife’ (SPAW). Esaki t’e acuerdo regional pa maneha y conserva biodiversidad den area di Caribe.
E SPAW protocol a bira un ley internacional na juni 2000. Un di e stipulacionnan di e tratado ta specifica, nacionalmente of regionalmente, e medidanan di cooperacion pa proteccion di e especienan di bestia y mata. Pero e tratado tambe ta extende n’e establecimento di e areanan di proteccion y e areanan yama Bufferzones.
Un bufferzone ta un area unda no ta aplica regla y medidanan na un manera streng. Den e zona aki, Bufferzone, por haci estudio riba ki impacto cierto comportacion(nan) tin riba nos medio ambiente. Tambe por midi e tempo cu e ta tuma pa wak resultado di e comportacion riba nos medio ambiente. Sea e tabata un comportacion positivo of uno negativo.
Cu e splicacion aki di e protocolnan y tambe e participacion di DNM n’e reunionnan virtual ta duna mas claridad pa loke ta trata e topiconan critico relaciona cu e maneho di sushedad den area di Caribe. Aruba ta parti di Caribe y di UNEP, asina nos ta forma parti di proteccion di e ecosistema riba tera y lama cu ta na beneficio di naturalesa y medio ambiente en general. Formando parti di e reunionnan nos ta haya hopi informacion di investigacionnan cientifico y tecnico cu hopi biaha ta imposibel pa logra esaki como pais individual. Si ta desea di haya mas informacion con tur esaki ta hinca den otro via video presentacion por bay riba Youtube: (175) Cartagena Convention Secretariat Video Presentation – YouTube. Bishita nos website www.dnmaruba.org pa e link directo.


text:
Obra Públiko ta kambia outomat di regla tráfiko na Biesheuvel
Obra Públiko ta kambia outomat di regla tráfiko na Biesheuvel
Willemstad – Tráfiko ku ta hasi uso di e krusada na Biesheuvel mester tene kuenta ku for di e próksimo fin di siman, e lusnan di tráfiko ta for di servisio pa algun dia. Esaki pa motibu di kambio di e outomat di lus di tráfiko bieu pa un nobo. E outomat bieu tin mas ku dies aña i no tin piesa mas pe. Ku e kambio mesora tambe ta adaptá e programashon di e outomat di tráfiko. Ku esei ta bira posibel pa tráfiko ku ta bini for di direkshon di Goisco pa hasi un U-turn pa bai direkshon di Kolegio Alejandro Paula.
E kontratista D.C.G. Services N.V. ta hasi tur ku ta posibel pa kaba e trabounan riba djasabra dia 4 di febrüari entre 7or di mainta i 8or di anochi i djadumingu dia 5 di febrüari entre 7or di mainta i 5or di atardi. Durante di e dos dianan aki e lusnan di tráfiko ta for di servisio. Eventual èkstra trabou ta sosodé den e siman ku ta sigui. Obra Públiko i polis tékniko ta pidi tur hende pa tene kuenta ku e trabounan i e kambio den tráfiko.


text:
ISBN: 978-99904-2-360-0
Kleuter su promé buki Bestia
$ 6,87 O.B Excl.
Fls 12.50
24-36 luna
Pa beibi, peuter i kleuter ta importante pa na sierto momentu nan siña palabra nobo. E seri E promé Stapnan ta kuadra ku e desaroyo natural akí. Kada buki den e seri ta riku na imágen saká di e mundu di bo yu. Mucha ta loko ku e buki nan akí pasobra nan por deskubrí asina tantu den nan.
Kon bo por yuda bo beibi òf kleuter mas mihó ?
– Bòltu blachi di e buki huntu ku bo yu. Bo por pidi bo yu mustra un sierto bestia òf bo mes ta mustra un i pidi bo yu pa menta e nòmber.
– Abou na kada página tin ehèmpel di pregunta ku bo por hasi bo yu. Na kuminsamentu lo bo tin ku yuda, pero mashá lihé bo yu mes lo por kontestá. Asina for di chikitu bo yu ta siña pensa e mes.
In stock
Compare


text:
ISBN: 978-99904-2-042-5
Shon Morkoi
$ 14,56 $ 0,55 O.B Excl.
Fls 1.00
Shon Morkoi ta un fábula enkantador pa mucha, hóben i hende grandi. E ta promové un komprenshon mas profundo di tera i nos relashon ku tur ser ku ta biba riba dje. E buki ta kombiná e mensahe konmovedor di Douglas Wood ku e arte elegante di Cheng-Khee Chee. Outor, artista i editor a keda konmové pa su espíritu spesial i nos ta spera ku nos lektornan tambe lo keda emoshoná pa Shon Morkoi su mensahe di pas.
P’esei Fundashon pa Planifikashon di Idioma no a duda ningun momentu ora el a skohe e obra akí pa tradusí na papiamentu den kuadro di su Proyekto di Tradukshon Literario, spesialmente pasobra ta trata di un obra ku a risibí asina tantu premio i ku a keda tradusí na diferente otro idioma tambe.
1993 Buki di Aña American Booksellers Association i 1993 Premio pa Buki di Mucha International Reading Association
Parti di e benefisio nan di Shon Morkoi ta bai pa proyekto ku ta promové sanashon ambiental i komprenshon internashonal.
In stock
Compare


text:
ORANJESTAD, 21 november 2020.
Aruba ta regista awe un aumento fuerte den casonan positivo compara cu e ultimo simannan tras di lomba.
Den e dianan cu ta sigui crisis team lo ta siguiendo e desaroyo di e casonan di serca. No por saca ningun conclucion ainda abase di e resultado di un solo dia. Tampoco tin e nesesidad pa lanta precupacion den comunidad na e momento aki.
Un punto hopi importante den maneho di e virus di Covid-19 ta pa test pa tur persona cu tin sintoma.
Segun resumen di awe 8 persona a recupera di Covid-19, a keda registra un total di 25 caso nobo di Covid-19, di cual 4 ta no-residente, ("positivity rate" awe ta 29%).
Casonan activo pa awe ta na 91, total di testnan haci na airport y hospital hunto ta 302, testnan haci na laboratorio di hospital so ta 73, total di casonan di fayecimento relaciona cu Covid-19 ta na 45.
Averahe di casonan pa dia abase semanal ta 9 caso y averahe di "positivity rate" pa dia abase semanal ta 12%
Ta hopi importante si pa comunidad ta alerto y sigui cuida y cumpli cu tur regla di proteccion y pa evita plamamento di e virus.
Si bo tin sintoma, yama bo dokter di cas pa por haci un test y ta sigur si bo persona por tin covid-19 pa evita di sigui plama e virus.
Ban sigui mantene distancia, sigui aplica higiena, sigui uza tapa boca, sigui test pa covid sibo tin sintoma, sigui mantene isolacion of cuarentena ora bo wordo indica, sigui cumpli y sigui cuida.


text:
E beyesa Venezolano cu a conkista e corona di Miss Universe 1996, unda cu Aruba a keda como e prome finalista, ta den noticia atrobe pa un declaracion cu el a haci. En conexion cu e PRIDE Month tabatin un parada den e cayanan di West Hollywood , California pa celebra amor, amistad y inclusion. Den un entrevista cu ‘Suelta la Sopa’ , Alicia Machado a declara cu e tabatin varios ‘novia’ y igualmente el a bisa tambe con e gusta nan. E presentadornan di ‘Un Nuevo Dia’ a comenta cu mas bien esaki ta un ‘broma’ pa yama atencion conociendo e personalidad di Alicia Machado.
Alicia Machado tin actualmente 42 aña y tabatin e rol como Telma, den e pelicula He Matado a Mi Marido!, cu ta un pelicula cu tin su toke local cu Jo Henriquez como un di e productornan. Den e elenco internacional di estreya den e comedia dibertido aki, Alicia tabatin e rol di e tanta loco y actriz, cu ta e sensacion riba e rednan social.


text:
giannon eights
-
Buenos Aires 2018
Giannon a competi den e internacional team
Bon prestacion di tri-atleta Giannon Eights den e internacional team na Buenos Aires 2018. Den temperatura tabata 13 grado celius,…Read More »
-
Buenos Aires 2018
Entrevista cu Giannon y Nico
Entrevista cu tri-atleta Giannon Eights y su coach Nicolas Robert riba e experencia y prestacion di e hoben Eights den…Read More »
-
Buenos Aires 2018
Giannon a competi na Buenos Aires
Bon experencia Olimpico na Buenos Aires pa hoben tri-atleta Giannon Eights E hoben tri-atleta tambe a mira accion dialuna mainta…Read More »
-
Buenos Aires 2018
Patrick y Giannon tambe ta cla
Patrick Sydow y Giannon Eights tambe ta cla pa e Weganan Olimpico Hubenil Buenos Aires 2018. Ayera diaranzon e dos…Read More »
-
Buenos Aires 2018
YOG: Giannon Eights Triathlon
Conoce e atletanan cu lo representa Aruba den Weganan Olimpico Hubenil Buenos Aires 2018 Na vispera di e Weganan proximo…Read More »


text: KRALENDIJK – Djadumingu último tabata ‘Djadumingu di Rama’. Parokia La Bírgen di Coromoto a tabatin selebrashon Eukaristiko porta sera. Ta posibel algun persona durante e selebrashon sinta paden, sinembargo esaki ta limitá pa evitá ku hopi hende ta presentá i no por tene kuenta ku e distansha sosial di mas o ménos 2 meter for di otro. Misa tabata afisiá pa Pader Alphonsus Baak, huntu kuné Lektor i Akólito Alejandro Rodriquez. 2 mucha a sirbi misa e mainta i algun lektor ku a lesa lektura i moderá. Radio Live 99.9 FM a transmití e misa pa medio di nan ‘Facebook page’. Gran parti di komunidat i otro nan a sigui esaki mirando ku mas ku 4 mil hende te ku awor a mira e grabashon òf a mir’é bibu i direkto. Na final pader a bendishoná un sirbibo di misa Mayjeantly Marceli i lector Ludwina Lendering, kendanan a kumpli un aña mas di bida. Kor La Bírgen di Coromoto a animá e selebrashon Eukarístiko. Despues di misa pader i algun parokiano a parti rama pa esnan ku a bin despues di misa pa tuma e rama dilanti di parokia.


text:
Fin di februari nos a tuma nota cu Tripadvisor a nombra Aruba su Eagle Beach como e di tres miho beach na mundo. Un nombracion asina mester apreci’e y mantene of mehora nos posicion riba e lista prestigioso aki.
Pa logra esaki Directie Natuur en Milieu (DNM) kier a haci un yamada na nos comunidad, usuarionan di nos beachnan, pa cuida nan door di mantene nan limpi y no haci destruccion na e flora y fauna den e area aki. No ta facil pa yega na un ranking asina halto, pero mas importante ta pa mantene.
Den temporada di Semana Santa hopi usuario ta disfruta di nos beachnan. Esaki den forma di campamento, pasa dia na lama cu famia, of uza botonan cerca di nos costanan. DNM kier a recorda usuarionan pa tene cuenta cu e leynan vigente.
Decreto Nacional Playanan y Costanan Publico (Landsbesluit openbare wateren en stranden) art. 25 y art. 30. Articulo 25 specificamente ta prohibi pa core of pasa riba nos costanan cu vehiculo di motor, bais y of bestia (rij-of trekdieren, manera cabay). Articulo 30 ta prohibi pa tira/benta/deshaci/laga material cu ta clasifica como sushedad atras.
Articulo 16 di Algemene Politie Verordening (APV) ta stipula cu ta prohibi pa contamina nos costa, beach y tambe lama. E mesun APV ta prohibi pa tira sushi den cualkier forma, sea liquido of solido, riba nos beach, costa y lama.
Tambe Landsbesluit bescherming inheemse flora en fauna ta prohibi pa mata, haci daño of causa molester na entre otro turtuga di lama, rogans (parha di lama), mangel, banana di rif, calco, strea di lama, bushi di lama y tambe diferente sorto di cadushi cu ta crece cant’i lama.
Na Eagle beach tin masha bunita mata di Fofoti unda hopi turista ta saca potret y esaki ta yega tur rond mundo. Mester tene na cuenta cu e mata aki ta protehi. Pues tampoco ta permiti pa haci daño na nan. Tambe ta recorda un y tur pa respeta e baricadanan cu DOW ta pone den areanan unda e turtuganan ta pone webo.
Semana Santa ta un temporada dushi, pero mester haci uzo di nos recursonan natural na un manera responsabel. Duna nos naturalesa e balor cu e merece


text:
ORANJESTAD — Parlamento a aproba e ley pa standardisa e color blauw di base di bandera nacional di Aruba. Cu e ley aki ta yega un final na 18 aña di purba yega na un color fiho hancra den ley pa loke ta e blauw di bandera Arubiano.
Ariën Rasmijn den combersacion cu Roy Brete, hefe di Bureau Interne Dienst (BID)
Desde 1 di januari 2015 e color aki su codigo ta bay ta PMC 279C. Parlamento tambe a vota unanimamente pa un amienda den e ley cu ta mantene e definicion original di e color bou nomber di ‘Larkspur’ como e color oficial banda di esun cu e codigo nobo, a pesar cu ‘Larkspur’ como color no ta existi mas. Adicion aki ta mas tanto uno simbolico cu cual gobierno kier a duna oido na inquietud di parlamentario Glenbert Croes di MEP. Un mocion di MEP pa pospone votamento te despues cu a consulta pueblo riba e color blauw di bandera a keda rechaza.
‘Larkspur’
E definicion di e color blauw den e ley original di 1976, pues e color ‘Larkspur’ den e buki antiguo di registro Ingles di colornan di bandera, no ta aplicabel mas. Awendia ta uzando un diferente codigo pa defini colornan. Segun e ley di 1976, ‘Larkspur’ ta e mesun color blauw cu Nacionnan Uni ta aplica pa nan bandera. Nacionnan Uni mes ta uza e color 279C di sistema Pantone, cu ta aproxima ‘Larkspur’ pa 92 porciento. Un comision consistiendo entre otro di ambtenaarnan di Bureau Interne Dienst (BID) cu ta esun cu normalmente ta cumpra e banderanan di Aruba pa edificionan di gobierno a purba bou diferente gobierno di diferente signatura pa yega na un co nclusion pa cu e problematica aki.
Historia confuso
Bandera di Aruba riba dje tin un historia confuso pa loke ta su prome presentacion y hisamentento den Wilhelmina Stadion na 1976. Ta asina cu a pesar cu den e ley di bandera e color ‘Larkspur’ tabata defini, ambos e bandera cu a wordo presenta oficialmente na pueblo y esun cosi cu a wordo hisa den stadion ta di un color diferente. Durante e debate, fraccion di MEP tabata di opinion cu pa yega na un desicion final mester consulta cu pueblo, ya cu pa gran parti nan lo ta custumbra cu e otro colornan cu tabata wordo uza. Tambe tabata specula cu kizas e cambio di color lo tin di haber cu posibel bentaha pa e compania di imprenta cu lo tin vinculo familiar cu minister di Cultura Otmar Oduber.
‘Alma di nos pais’
Minister Oduber di su banda a contesta enfaticamente cu e nunca lo bay hisa un bandera ‘cu color falsifica’. E mandatario a indica cu no solamente na Aruba mes den temporada di 18 di maart pero tambe na hopi caminda den exterior a mira bandera di Aruba cu e color blauw cu no ta coresponde, y esaki mester cambia na un situacion na unda cos ta cla y tur bandera tin mesun color. Oduber a bin cu un di e 14 banderanan cosi original y e registro bieu Ingles pa ilustra su puntonan. Segun minister Oduber ta trata aki di ‘alma di e pais’. Debate aki a dura ocho ora largo y tabata conoce hopi tiramento di palabra entre e dos partidonan grandi.
Autor: Ariën Rasmijn


text:
Entrega di kuminda Kòrsou
Skohe un restaurant pa hasi bo pedido for di dje:
Entrega di kuminda aki na Kòrsou awor mas fasil danki na DushiFood.com. Hasi bo pedido for di un variedat amplio di restaurantnan aki na Kòrsou pa un entrega lihe i sin komplikashon. Hasi bo pedido online of hasi nos un yamadá i haña bo kuminda entregá sea na bo kas of na bo trabou. Kiko bo tin gana di dje? pizza? sanchwich, sushi, kuminda chines, of algu otro? Djis subi nos pagina online DushiFood.com i hasi bo pedido awor !
Ta hopi fasil pa hasi entrega di kuminda na Kòrsou pa medio di DushiFood.com. Enkontra abou un splikashon amplio kon DushiFood.com ta funshona!
Abo ta hasi bo pedido
Simplemente ordená lokesea abo of bo koleganan ta desea pe na DushiFood.com
El a ser envia pa e restaurant
Nos ta manda bo pedido imediatamente pa e restaurant i nos lo manda pabo un koreo elektroniko ku informashon tokante posishon di bo pedido.
Bo pedido lo tei... Yum!
ora bo kuminda ta kla nos lo entrega mesora, uniko ku bo mester hasi ta firma pe i disfruta!


text:
Pa motibu di trabounan pa salbaguardiá naturalesa: Ta kanselá kolokio di Stinapa di djaweps 1 di yüni
Pa motibu di trabounan pa salbaguardiá naturalesa:
Ta kanselá kolokio di Stinapa di djaweps 1 di yüni
Kralendijk – E kolokio di Stinapa ku a plania pa duna durante e siman di “Preparando pa Cuba” ta kanselá debí na trabounan nesesario i importante ku Stinapa ta hasiendo den kuadro di e derame di petrolio. E kolokio lo a enfatisá riba Boneiru komo pionero den protekshon di naturalesa den e área di Karibe. Pa motibu di un insidente lamentabel ku a tuma lugá siman pasá, e trabounan di Stinapa a eskalá.
Gobièrnu di Boneiru ta konsiderá e naturalesa di Boneiru sumamente importante i pa e motibu aki Stinapa ta un di e organisashonnan ku ta risibí sosten finansiero pa ehersé trabounan pa kuida e naturalesa. Stinapa ta ehersiendo un trabou tremendo den limpiesa di e diferente bichnan ku ta afektá na konsekuensha di e derame di petrolio.
E komishon ta pidi su diskulpa pa e inkumbinensia ku esaki por a trese. Lamentablemente ta un insidente ku no por evitá.


text:
Busca Palabra
Encuesta
Download
Proyecto Scol Multilingual
Presentacion di DEA na Parlamento tocante ortografia di Aruba
Riba invitacion di Parlamento, drs. Audrey Tromp-Wouters di Departamento di Enseñansa Aruba (DEA), a duna un presentacion tocante ortografia dia 29 di augustus ultimo.
Sra. Tromp tabata compaña pa e miembronan di e Comision di Ortografia di 1997, Sr. Ramon Todd Dandaré, Sra. Evelyn Ruiz-Croes y Sr. Pedro Velasquez.
Potret cortesia di Parlamentario Sra. Shailiny Tromp-Lee
Meta di e encuentro aki tabata pa informa Parlamento y intercambia idea tocante e reglanan di e ortografia amplia y e lista di palabra. Esaki en conexion cu tratamento di e concepto di ley di ortografia di Papiamento cu lo keda trata pronto na Parlamento.
Den e presentacion a duna un introduccion cortico di e publicacionnan di Proyecto Idioma, sigui pa un historia cortico di nos ortografia di 1976 pa 2018, a trata kico ortografia ta y kico e no ta, a haci un comparacion cortico cu e ortografia di 1976, a trata e importancia di aprobacion di e ley y a termina indicando kico mester tuma luga den futuro.
Despues di e presentacion e parlamentarionan presente a expresa nan pensamento tocante e topico y a haci algun pregunta, cu e invitadonan a contesta mesora. E reunion a bay den un ambiente hopi positivo.
Scroll To Top


text:
Cuerpo Policial Aruba ta organisando un “Kijkdag” na Warda di Polis Oranjestad. Abo a perde bo articulo den of otro forma? Bo por pasa libremente na dicho warda pa reconoce bo articulonan. Pa abo por prueba cu bo ta doño di e articulo, tin algun rekesito mara n’esaki cu bo mester cumpli cu ne.
E siguiente documentonan cu bo mester bin cu ne ta: ID valido; Un rijbewijs valido; Paspoort valido y of un comprobande of recibo di e articulo cu bo a cumpra of ta doño di dje.
E invitacion ta keda na nos comunidad pa por pasa diasabra 13 maart 2021, entre 9o’r mainta te cu 1’or di atardi na Warda di Polis Oranjestad situa na Wilhelminstraat 2. Tene na cuenta cu mester mantene na reglanan stipula di Covid-19.
Abo ta reconoce algun articulo riba e potretnan aki, nos ta invita bo pa yega serca nos!


text:
KRALENDIJK – Fundashon Arte i Kultura di Bonaire ta informá tur persona o instansia ku tin relashon ku nos fundashon, ku aktualmente nos fundashon tin un website:
www.bonaireartandculture.org i ku su direkshon Plasa O.E.Sint Jago #4, Rincon.
E website a keda desiñá dor di Susan Davies di Nettech N.V. i a keda patrosiná pa Prins Bernhard Cultuurfonds Caribisch Gebied.
Fundashon Arte i Kultura di Bonaire ta spera ku di e forma aki nos por yuda nos artistanan ,esnan ku tin enteres den e trabaonan ku e fundashon ta desplegá ku por aserká nos libremente.
Nos gradisimentu ta bai pa Prins Bernhard Cultuurfonds Caribisch Gebied pa e kolaborashon aki i lo sigui promové Fundashon Arte i Kultura di Bonaire


text:
Den e proyecto di Comunidad pa Comunidad, Tur 8 parokia a ricibi en total 700 macuto di Pasco
Dia 9 di december ta keda un dia conmemorativo y special pa Minister di Asunto Social y Labor. A keda demostra cu ora cu Comercio y Gobierno uni forsa, ta nos Comunidad ta sali grandemente beneficia.
E proyecto social #DiComunidadpaComunidad bou direccion di Sr. Gregorio Geerman y Stephanie Croes, anteriormente Darlaine Guedez Erasmus, e aña aki a surpasa tur expectativa. Inicialmente tabata e meta pa por a logra 500 macuto di Pasco pa por reparti bou di e parokianan. Na 2019 a logra 450 macuto. Mirando e crisis economico y financiero cu COVID a ocasiona na nos Pais, Ministerio di Asunto Social y Labor a keda cu e humilde meta di toch purba surpasa e cantidad di aña anterior hustamente pasobra ta mas ta efamianan cu ta bibando necesidad tur dia.
Pero apesar di e crisis cu a manca Comercio di Aruba, e proyecto #DiComunidadPaComunidad a exalta e comprension, convivencia y generosidad di tur envolvi den e proyecto. Esaki a haci posibel surpasa propio expectativa alcansando un total di 700 macuto. Un danki y reconocimento special na Comunidad Chines di Aruba, Comunidad Surnam di Aruba, Hyatt Regency Aruba, Wind Creek Aruba, Playa Linda Beach Resort, Alhambra Casino, SETAR, Holiday Inn Aruba, PalmAruba Group, WEB, ELMAR, AWG Tours y Do It Center Aruba. Danki na tur cu awe 700 famia di tur e parokianan na Aruba lo haya un bunita gesto di speransa den forma di un pakete di Pasco.
Ta manera Minister Glenbert Croes a declara: "Reparticion di macuto di Pasco pa famianan den necesidad no ta cos pa haci politica cu ne pasobra cu no ta haci politica cu necesidad di famianan." Ta hustamente pa e motibo ey cu a dicidi di duna e instancia social di cada parokia e macutonan pa nan por reparti pa esunnan den mas necesidad den nan respectivo districto. A inicia ayera na Noord sigui pa Tanki Leendert, Paradera, Santa Cruz, Savaneta, San Nicolas, Dakota y a termina ayera tardi na Oranjestad.
E mandatario a gradici e medionan di comunicacion di Aruba cu "ta permiti nos transmiti e evento aki na nos comunidad pasobra loke nos ta spera cu ta bay pasa ta, cu e 700 macutonan ta bira 800..." asina motivando otro pa sigui duna, contribui y yuda otro cu ta den necesidad.
Minister Glenbert Croes a termina deseando Aruba "un bendiciona Pasco apesar di ta bibando momentonan dificil, toch kier desea henter Aruba un feliz y bendiciona Pasco y un probechoso aña nobo pa henter nos pueblo".
Aruba, 10 di december


text:
Partisipantenan pa Miss Curacao Teenager ku enkuentro: Baluartenan di Kultura
Partisipantenan pa Miss Curacao Teenager ku enkuentro: Baluartenan di Kultura
Den fin di siman ultimo nos partisipantenan pa Miss Curacao Teenager 2017 tabata tin un tremendo enkuentro ku nos Baluartenan di Kultura.
E hobenan aki tabata tin e oportunidat di por a praktika i sinja di aserka tur loke nos kultura ta riku na dje i yuda pa keda mantene bibu pa nos futuro generashon.
E hobenan a sinja i a gosa nan kultura i awor aki nan sa ku ta den nan man no solamente predika solamente sino aplika tur loke nan a sinja.
E tayer tabata ku:
1. Sra. Elia Isenia ku a duna nan bida den kunuku I bida nan di trabow
2. Randall Rosalia: Tayer di Musika
3. Pepi Sluis nan por a praktika Baile Kultural
4. Senaida van Dinter ku a sinjanan e arte di Maramentu di lensu
Danki na tur e baluartenan aki ku a tuma un tiki di nan tempu pa laga hobenan sa ku nos tin ku BIBA NOS KULTURA!


text: Dialuna anochi a drenta informe di un accidente entre e hanchinan na Soledad, mesora a dirigi un patruya na e sitio. Na Paraguana un tiki prome cu polis a yega na Soledad polis a mira un persona ta cana zig zag bayendo panort pero polis a sigui bay pa e auto. Na su yegada na e auto a mira cu e auto a keda pega memey di e piedranan pero e chauffeur mes a bandona e sitio. Esey a pone e polisnan asumi cu e chauffeur lo por ta e persona canando bay nort na Paraguana y nan a bira bay bek na e direccion ey. Yegando unda e homber ta polis a nota cu e tipo tabata pishi riba tereno di un cas eynan y mesora a acerke y a nota cu e ta burachi y tabata tin e yabi di un auto cun’e y a detene pa buracheria riba caminda publico y a confisca e yabi. A pidi e vehiculo di transporte pa bin busca e homber. Unabes e vehiculo di transporte a buske e agentenan a bay na e sitio unda e auto ta. Eynan a test e yabi y esaki a cuadra cu e auto. A pidi takelwagen pa kita e auto cu a keda parcialmente riba caminda.


text:
DURANTE AUGUSTUS ARUBA A RICIBI 80.230 BISHITANTE
IMPACTO DI VARIANTE DELTA A CONDUCI NA REDUCCION
Oranjestad – Aruba Tourism Authority ta informa cu pa luna di augustusnos destinacion a ricibi un total di 80.230 bishitante ‘stay-over’.
Si compara luna di augustus 2021 cu augustus 2019 -cu tawata e ultimo aña normal di turismo, por deduci cu Aruba a recupera cu 83% di locual awordo ricibi na augustus 2019. Remarkabel ta e hecho cu Hulanda ta mustra un crecemento di 34% compara cu augustus 2019.
RECUPERACION DI NOS TURISMO
Aruba ta sigui recupera fuerte desde e re-apertura di nos frontera na juliaña pasa y por mira e tendencia di recuperacion mensual pa e aña aki ta mustra bon. Sinembargo despues cu CDC a pone Aruba den e categoria 4,por a nota cu e grado di recuperacion pa augustus a reduci pa loke ta bishitantenan pa nos destinacion.
Pa e prome 8 luna di 2021, Aruba a ricibi un total di 506,795 bishitante.
E proyeccionnan pa di dos mita di aña ta mustra cu lo por sigui duna un adelanto y ta proyecta pa cera 2021 cu un recuperacion di 74% di turismo compara di loke Aruba ricibi na aña 2019.
Aruba ta wordo representa den tres diferente continente. Norte America ta e mercado mas fuerte y entre januari pa augustus 2021 un total di 446,499 bishitantenan Norte Americano a bishita Aruba. Esaki ta 88.1% di total di nos turistanan. Durante e mesun temporada, Europa a trece 28,566 turista pa Aruba cu ta 5.6% di e total di bishitantenan. Un total di 18,236 turista cu ta representa 3.6% tawata procedente di Latino America. 2.7% -cu ta 13,494 bishitante, a bishita nos isla for di otro partinan di mundo.
TURISMO CRUCERO
Na juni Aruba a habri atrobe pa ricibi turismo crucero y na augustus 2021 un total di 12,342 pasaheronan crucero a bishita nos isla riba 9 diferente barco. Turismo crucero lo sigui ta un proceso di recuperacion gradual. Dijuni pa augustus 2021, Aruba a yama bonbini na un total di 20,861pasaheronan crucero, cu a bishita nos isla riba 16 diferente barcon den e periodo aki.
Ta bon pa recorda cu e situacion di e barconan crucero ta recuperando y ainda tin barconan staciona den un asina yama ‘Warm lay-up’ cual kiermen cu e barco ta riba un standby, wardando riba instruccion na momento cu operacionnan re-inicia. E actividad aki ta produci cierto entrada pa nos economia entre otro unda e barconan ta abastece nan productonan localmente. No tin turista riba e barconan pero solamente e minimo na tripulante (skeleton crew) y nan mester cumpli estrictamente cu tur protocol local y internacional pa loke ta e pandemia actual.
Poco poco nos industria di turismo lo ‘normalisa‘ bek cu ahustacionnan pa asina tene e seguridad di e bishitantenan como tambe e localnan na prome luga.
TOURISM CREDITS / CENTRAL BANK OF ARUBA
Di acuerdo cu Banco Central e asina yama ‘Tourism Credits’ (cual anteriomente tawata wordo yama ‘Tourism Receipts’) pa e prome kwartaal di aña 2021 a contribui cu AWG 554.5 miyon den nos economia, cu ta 46% menos compara cu e mesun temporada na 2020.Esaki naturalmente ta debi na e pandemia global di Covid-19 unda Aruba tambe a cera su fronteranan temporalmente.
E IMPORTANCIA PA VACUNA Y SIGUI MANTENE NOS MES NA E PROTOCOLNAN
Aruba Tourism Authority ta sigui traha fuerte riba e recuperacion turistico, enfocando no solamente riba cantidad di bishitante, pero tambe riba e maneho solido di e organisacion di A.T.A. y e maneho duradero di nos producto turistico.
E participacion di nos comunidad pa loke ta trata vacuna y pa mantene nos mes na e protocolnan estableci door di diferente instancia ta masha importante pa baha e cantidad di casonan positivo di Covid-19 y su variantenan na Aruba. Asina nos economia ta recupera y por sigui progresa.
Corda cu solamente hunto nos por vence pa asina nos isla y su turismo por sigui florece!


text:
E OBHETIVO ECONOMICO PA PAIS ARUBA NO TA PA RECUPERA SOLAMENTE, SINO PA AVANSA!
Diahuebs 19 di november 2020, Prome Minister Evelyn Wever - Croes tabata un invitado di Aruba Hotel and Tourism Authority (AHATA) na e asamblea general di AHATA 2020. Na e ocasion Prome Minister a duna update riba entre otro e situacion di Aruba regardando desaroyo economico.
Primeramente sra. Wever - Croes a duna palabra di gradicimento na AHATA y miembronan, pa nan esfuerso y sacrificionan haci durante e periodo di e pandemia COVID-19.
Ta reconoce cu e pandemia a crea un situacion cu Caribe y mundo henter no a premira.
E realidad aki ta haci cu mester compromiso, accion y determinacion pa introduci reforma,
pa construi un Aruba mas ‘resiliente’.
Prome Minister a duna un splicacion amplio di e acuerdo cu a firma cu Hulanda siman pasa diabierna. Y a elabora riba con e ayudo financiero lo tuma luga, e condicionnan y e forma cu Aruba lo paga esaki bek. Banda di esaki, Prome Minister a amplia tambe riba e plan di recuperacion economico cu a desaroya “Repositioning our Sails”. Un plan cu a wordo crea cu contribucion di mas di 125 profesional local di diferente sector. Sigur algo sumamente necesario pa Aruba considerando e gran impacto di COVID-19 riba nos Isla. E plan ta diseña pa impulsa crecemento economico sostenibel, basa riba transparencia y integridad, manteniendo e ser humano central. Implementacion di e master plan aki ta locual lo dirigi Aruba na e futuro resiliente cu ta desea. Sra. Wever - Croes a accentua cu e master plan y e landspakket ta riba mesun liña cu otro y lo traha hunto cu Caribisch Orgaan voor Herstel en Ontwikkeling (COHO) pa integra e plannan di accion hunto den un plan di ehecucion.
Finalisando Prome Minister a remarca cu Aruba su recuperacion economico lo tuma tempo y ta depende entre otro grandemente riba con liher e sector turistico recupera. Y lo sigui cu esfuersonan na bienestar di e sector aki. Lo sigui traha pa Aruba ta un isla resiliente cu un sociedad cu ta respeta nos medio ambiente y lo haci esaki na bienestar di tur residente, bishitante y pa proximo generacionnan.


text:
Awe nos ta celebra e dedicacion y balor excepcional di tur educador na mundo, pero
particularmente esnan di Aruba. Fraccion di MAS kier felicita tur educador riba nan dia.
Mi kier para keto un rato y reflexiona riba e mas cu un aña y mey cu Aruba a keda confronta cu e pandemia di COVID-19.
E pandemia aki a trece hopi conmocion den e mundo di enseñansa. Sin ta dispone di e conocemento- y habilidadnan necesario e educadornan a haya nan mes confronta cu e situacion pa brinda enseñansa uzando medionan digital.
E situacion aki a trece hopi presion pa e educador- y e alumnonan. Debi na e situacion financiero, hopi alumno no tabatin ni tin internet na cas, mucho menos tabata dispone
di un ‘device’ pa por a ricibi les via e plataforma digital. E educador tabata sintie impotente, paso apesar cu enseñansa ta nifica cu niun mucha mester keda laga atras (‘no child left behind’) no tabatin otro alternativa.
Banda di e presion di traspasa e conocemento via medionan digital, e educadornan a haya nan confronta cu un aumento substancial di e grito di ayudo di nan alumnonan relaciona cu e problemanan social- emocional.
Ta proba cu un alumno cu ta den desbalansa social-emocional no por presta pa loke ta e aspecto intelectual. Na momento cu e alumnonan por a reinicia e lesnan den forma fisico, tabata notabel cu tin un laguna enorme bou di e alumnonan pa loke ta e dominio di e lesnan. Banda di esaki scolnan a manda un cantidad substancial di alumnonan pa instancianan externo pa nan por haya ayudo necesario pa nan problemanan social-emocional.
Pa dos aña escolar consecutivo no a keda otro alternativa di tuma decisionnan pa ahusta e normativanan di progreso. Dicho decisionnan tin of por tin consecuencia pa e alumno su futuro siñamento na scol.
Manera mi a menciona anteriormente e mundo di enseñansa tambe a keda impacta grandemente door di e pandemia y a yega momento pa conhuntamente nos traha na e recuperacion di esaki.
E exito y e recuperacion di enseñansa ta depende di un inversion substancial den e bienestar, formacion, desaroyo professional y e condicionnan laboral di e educadornan. Solamente di e forma aki nos por recupera tur e perdida den siñamento y ehecuta e transformacionnan den enseñansa y e siñamento imponi door di e COVID-19.
Parlamentario Aquannette Gunn ta subraya cu a yega momento pa nos gobernantenan, pueblo, pero muy en particular nos Minister di Enseñansa, sr. J.H. Croes reconoce e papel indispensabel cu e educadornan ta desempeña. Ta crucial pa empodera nan mediante di formacion, e cuido pa educadornan, e apoyo y e condicionnan di trabou cu nan tin mester pa asina nan uza nan maximo potencial. E recuperacion den educacion por bira un realidad unicamente si e proceso tuma luga na un forma honesto, transparente, cu participacion y colaboracion di e educadornan.


text:
sportsclinic
-
News
Sports Clinic Tennis di Mesa
Pa Comite Olimpico Arubano e clinica nan di deporte organisa cohuntamente cu Aruba Bank N.V. ta un muestra con nos…Read More »
-
News
Sports Clinic Tennis di Mesa
Sports Clinic den e deporte di tennis di mesa organisa pa Aruba Bank N.V. hunto cu COA na Centro Deportivo…Read More »
-
News
Aruba Bank sportsclinic Taekwondo
Atleta elite di taekwondo Monica Pimentel hopi satisfecho y contento cu Aruba Bank a duna un oportunidad unico na nos…Read More »


text:
Derecho di trahado riba oranan liber pa bai vota dia di eleccion
Ministerio di Asuntonan Social y Labor
Departamento di Labor y Investigacion
ta informa encuanto oranan di trabou liber pa por eherce derecho di voto riba dia di eleccion segun e Ordenansa Electoral (Kiesverordening).
Articulo 39 Ordenansa Electoral:
E votamento ta cuminsa 8’or di mainta y ta dura te 7’or di anochi.
Articulo 40 Ordenansa Electoral:
Tur dunado di trabou ta obliga di percura pa su trahado, cu tin derecho di voto, tin riba dia di eleccion durante e tempo stipula den articulo 39 pa vota minimo 4 ora di trabou consecutivo liber, a menos cu e trahado durante e oranan cu e eleccion ta tuma lugar ya caba tin 4 ora consecutivo liber riba un otro base.
E dunado di trabou ta obliga di percura pa mas tarda un siman prome cu e dia di vota, e trahado ta debidamente informa di e tempo cu e trahado ta haya pa vota.
Interpretacion:
Esencia di articulo 40 §1 di Ordenansa Electoral ta cu e dunado di trabou mester percura pa den su compania e trahadonan cu tin derecho di voto riba diabierna 25 di juni proximo haya por lo menos 4 ora consecutivo liber den e periodo cu local di votamento (stemlokaal) ta habri, pues entre 8’or di mainta y 7’or di anochi. E pensamento tras di esaki ta cu tur trahado cu tin derecho di voto mester haya suficiente oportunidad pa haci uzo di esaki.
Excepcion:
E trahado cu den e periodo cu local di votamento ta habri ya caba tin 4 ora consecutivo liber riba otro base (p.e. e trahado normalmente ta traha mita dia so of e trahado tin un shift hopi tempran of hopi laat), no por haci un apelacion cerca su dunado di trabou pa e 4 oranan di trabou liber.
Ehempelnan:
E votado cu ta traha di 7:30 ‘or te 12 ‘or di merdia y di 1 ‘or te 4:30 ‘or di atardi lo mester haya liber di 7:30 ‘or te 11:30 ‘or di merdia of di 12:30 ‘or te 4:30 ‘or di atardi.
E votado cu ta traha ‘part-time’ di 8 ‘or te 12 ‘or di merdia no por haci apelacion riba e 4 oranan di trabou liber.
E votado cu ta traha shift di 7 ‘or di mainta te 3 ‘or di merdia tampoco por haci apelacion riba e 4 oranan di trabou liber. Esaki ta conta tambe pa e votado cu ta traha un shift di 12 ‘or di merdia pa 8 ‘or di anochi of un shift di 3 ‘or di merdia pa 11 'or di anochi.
Adicional na e obligacion di e dunado di trabou pa permiti su trahadonan cu tin derecho di voto e tempo liber pa nan eherce nan derecho di vota, articulo 1614c §4 y §5 ta stipula cu e trahado ta mantene su derecho di pago pa e oranan liber cu e ta haya pa eherce e derecho aki.
Departamento di Labor y Investigacion ta pidi tur trahado y principalmente dunadonan di trabou pa tene bon cuenta cu e informacion aki.


text:
LAS VEGAS, NEVADA – Floyd “Money” Mayweather ta logra mantené su rèkert perfekto den un pelea kaminda na un momento dado tabata mustra ku Mayweather lo sufri di su promé derota di su karera.
Ku un desishon mayoritario Mayweather a logra e título di kampion mundial WBC i WBA peso welter. Hues Michael Pernick a skor e pelea komo un empate (114-114), miéntras ku Burt Clemens a skor e pelea 117-111 i Dave Moretti 116-112.
Ku e viktoria aki Mayweather ta pone su rèkert na 46 gana i 0 pèrdí.
Den e pelea ko-estelar, Amir Khan a manda Luis Collazao lona na tres okashon pa gana via desishon unánime ku skor di 117-106, 119-104 i 119-104.
Adrian Broner tambe a gana pa medio di desishon unánime di Carlos Molina. E huesnan a skor e pelea aki na 99-91, 98-92 i 100-90.


text:
Buenos Aires 2018News
Delegacion a biaha pa Argentina
Weganan Olimpico Hubenil lo cuminsa dia 6 di oktober benidero
DELEGACION DI ARUBA A BIAHA PA E WEGANAN OLIMPICO HUBENIL BUENOS AIRES 2018
Diamars merdia e delegacion bou capa di Comite Olimpico Arubano, COA a sali pa Buenos Aires unda 6 di oktober benidero, e di tres edicion di e Summer Youth Olympic Games 2018 lo inicia na Argentina. Esaki lo bira e prome Weganan Olimpico Hubenil celebra den e continente America. Mas di 4 mil(4000) atleta for di 206 pais rond mundo lo celebra e evento deportivo mas grandi di nos universo. Entre e 206 paisnan aki mas cu claro nos tin nos propio delegacion di Aruba.
E delegacion di Aruba conoci tambe como Team Aruba ta consisti e biaha aki di e atletanan Anahi Schreuders den e deporte di landamento, Patrick Sydow den e deporte di tennis, Giannon Eights den e deporte di triathlon, e duo femenino Kayla Arends y Mali Rafini den e deporte di beach volleyball y e duo masculino Brian Howell y Raibiently Mercalina den e deporte di beach volleyball cu lo representa Aruba den e Weganan Olimpico Hubenil Buenos Aires 2018. Hunto cu e delegacion di atleta lo biaha entrenadornan Ismael Santiesteban(landamento), Claudio Martinez(tennis), Nicolaas Robert(triathlon), Elmer Robles de Medina(beach volleyball masculino) y Irald Phelipa(beach volleyball femenino), masahista Silvana Orman y Prensa di COA, Seever krozendijk y Noel Werleman. Na Argentina e delegacion lo encontra cu Sr. Kenneth Vrolijk cu ta e Hefe di Mision pa e Weganan Olimpico Hubenil Buenos Aires 2018. Di parti di e directiva di COA lo asisti na e Weganan, Sra. Wanda Broeksema y Sr. Roy Mezas cu ta e vice-presidente y presidente di COA. Tambe lo tey presente Sra. Nicole Hoevertsz den su calidad como miembro ehecutivo di Panam Sports y Comite Olimpico Internacional(IOC).
Na airport, famia, amigo y conocirnan a bin despedi di henter e delegacion. Presente tambe nos por a mira tesorero di COA, sr. Edwin Roos hunto cu director di direccion tecnico, sr. Edmundo Josiah. Nos atletanan hubenil lo biba un experencia unico mei mei di tur e 4000 atletanan di e 206 pais rond mundo participando na e Weganan Olimpico Hubenil Buenos Aires 2018.
COA y Aruba completo ta desea nos atletanan hubenil y Team Aruba tur clase di exito na Argentina.


text:
E titulo cu Kate Lynn a keda super feliz di a logra tabata “Miss Youth Model Aruba 2019” y despues por a mir’e como modelo di su propio linea di bikini: Kate Blom Swimwear. E idea pa crea su marca di bikini a cuminsa na 2019. Kate y su mama semper tabata obsesiona cu bikini, sinembargo hopi biaha nan tabatin dificultad pa haya un cu ta keda na nan gusto. Nan a pensa, cu e lo ta un bon idea pa crea un marca caminda e clientenan mes por scoge nan style di bikini, y asina ta sigur cu e ta fit bon na nan curpa.
Aunke Kate bay Hulanda dia prome di augustus ultimo pa studia ‘Nursing’ na Hoge School van Amsterdam, e lo sigui cu su linea di bikini mientras e ta studiando na Hulanda. E ta conta cu e ayudo y sosten di su wela y su mama pa nan sigui bende na Aruba, cual e ta hopi agradecido. Pa nan prome coleccion di zomer 2021 a duna cada un di e setnan di bikini un nomber, cu ta representa e bunita beachnan di nos dushi isla. E coleccion tin e setnan cu yama: Arashi, Eagle y Catalina cu ta di un pieza.
Kate Lynn lo sigui ademas di ‘nursing’ un estudio den diseño di moda y ta cla pa e ‘journey’ aki. Por lesa e entrevista y admira e coleccion di Kate Blom Swimwear den edicion di Focus Digital Magazine di augustus, cu ta accesibel ‘gratis’ via Apple Store of Android Google Play Store, cu por download e aplicacion riba un smartphone of tablet.


text:
05-2020 – Encuanto e impacto di e reforma fiscal riba nos economia: KvK cu un resumen di loke ta e di dos parti di e reforma fiscal
Oranjestad – Camara di Comercio y Industria Aruba (KvK) a reuni hunto cu Gobierno y otro gremionan comercial pa discuti riba e siguiente fase di e reforma fiscal. KvK ta haya importante pa informa e comunidad comercial en particular riba kico ta e contenido di esaki pa asina por ta miho prepara y alabes contribui na un reforma mas adecua.
Gobierno di Aruba (GdA) a provee Parlamento di Aruba cu un documento inoficial di e ley cu ta elabora riba e fase 2 di e Reforma Fiscal. Metanan principal di esaki ta pa simplifica e regimen fiscal y asina creando un régimen fiscal sostenible. E siguiente puntonan ta entre otro e proposicionnan cu lo drenta na vigor entrante 1 april 2020:
Proposicionnan:
1. Impuesto di 6% na frontera. Esaki lo crea inflacion cu lo tin un impacto negativo riba nos economia. No tin claridad encuanto e aspectonan practico.
2. Lo aboli e regimen di IPC (Imputation Payment Company) bieu y nobo. Esaki lo tin efecto negativo pa e sector hotelero y otro actividadnan specifico.
3. Perdida di balor (depreciation) ariba propiedad. Esaki lo tin un impacto negativo pasobra mester bay paga mas impuesto riba ganashi di negoshi (winstbelasting), e potencial di e depreciation lo wordo reduci drasticamente.
4. Incremento den e “Foreign Exchange Commission” di 1.3% pa 1.9%. Esaki lo crea un impacto negativo como cu e ta ocasiona un efecto di inflacion. Pagonan den exterior lo bira 0.6% mas caro locual lo hiba na expectativanan di un crecemento minimo di e nivel di prijs di 0.6%.
5. Ta aboli pensioen den propio cuenta (pensioen in eigenbeheer). Esaki lo elimina e posibilidad pa mantene placa den e compania y re-inverti den e economia y ta forma asina un impacto negativo.
6. Por cumpra e provision di pensioen cu a acumula den un propio cuenta na 10% enbes di 25%. Esaki ta un medida positivo, aunke e ta un ingreso di un biaha so pa GdA.
7. Un tarifa di dividendo di 10% riba ganashi reteni. Esaki ta un medida positivo, sin embargo, esaki tambe ta un ingreso di un solo biaha pa GdA.
8. Ta incrementa e subsidio di inversion di 6% pa 10%. Na un largo plaso esaki ta un medida positivo pa loke ta e clima di inversion.
9. Ta baha winstbelasting di 25% pa 23%. Esaki ta ofrece un impacto positivo na e economia na largo plaso.
Consideracionnan
Mirando e circumstancianan actual, KvK ta di opinion cu e puntonan 1 te cu 5 no mester drenta na vigor entrante 1 april 2020. KvK ta conseha cu e medidanan aki mester wordo posponi te cu proximo aviso.
E situacion cu Aruba ta pasando aden, KvK ta di opinion cu puntonan 6 te cu 9 y en particular puntonan 6 y 7 mester wordo optimalisa pa asina por genera mas entrada den e economia di Aruba.
Considerando e situacion actual relaciona cu Corona Virus y e expectativannan di e impacto cu esaki lo por tin pa mundo henter y tambe pa e economia di Aruba, Camara di Comercio representando e comerciantenan ta di opinion cu no lo ta produnte pa ehecuta e proposicionnan menciona anteriormente entrante 1 april 2020 y ta recomenda pa pospone e introduccion di esaki te un proximo aviso.
Aruba, 13 maart 2020
Camara di Comercio y Industria (KvK)


text:
PHILIPSBURG- Eveline Henriquez ta lucha ku un problema moral grandi: e mester laga evakuá su yunan si òf nò? “Esun mayó ta basta grandi ku mi por lag’é bai serka famia na Hulanda,” e ta bisa, “pero esun di mas jòn nò i mi no ke parti nan for di otro tampoko.”
Eveline ta manager di un agensia di nutrishon i sa mihó ku kualke hende ku kuminda normal lo no tin na mesa dje lihé ei. Si mester manda e muchanan afó, lo e preferá pa nan bai Kòrsou òf un otro isla den serkania, “pasobra si nan bai ta pa un tempu mas largu i e ora ei Hulanda ta masha leu.”
Pregunta krusial
E pregunta kiko ta mihó pa mucha menor di edat ta penoso pa mayornan i e kontesta ta masha nesesario pasobra e notisia – no konfirmá – ta kore ku Krus Kòrá ta ofresé di evakuá mucha pa Hulanda un di e dianan aki.
Richard Gibson Jr., yu hòmber di e minister di Finansa, tampoko no sa kiko e mester hasi. “Mi ta komprondé ku mayornan ta haña e situashon aktual masha peligroso i mésora ke duna atenshon na e daño ku tin. Kisas e ora ei e muchanan ta stroba so.
E situashon ta asina peligroso ku realmente tur hende ku tin yu chikí ta kore rònt ku nan den outo i sigur no ta laga nan keda kas.
Skolnan ta será
Skolnan tur ta será, hopi bia nan tin hopi daño i e direktivanan di skol awe numa ta reuní pa promé bia pa balotá e situashon. “Wela i tawela por hèndel dos mucha?” Richard ta puntra su mes. Loke e ta preferá mas tantu ta di tene nan serka dje.
Es ku no tabatin niun problema di manda su yunan afó mésora ta Franco Guadeloupe, rèktòr di ‘University of St. Martin’. Orkan Irma a bai ku su kas kompletamente i e ta kore rònt den un outo sin bentana i winshil. “Un ora mi ta drumi serka amigu, otro ora otro kaminda, nunka mi no sa delanta; esei no por ora tin yu”, e ta bisa. E edifisio di universidat el a habri komo shèlter i e ta pèrkura pa e suministrashon di ayudo di emergensia i awa.


text:
Geplaatst op 19 November 2020 dor di Ministerio Enseñansa, Siensia, Kultura & Deporte
Dia 8 di òktober último a tuma lugá instalashon di e miembronan di Konseho Kultural Kòrsou. E miembronan ta: Ir. Michael A. Newton (Presidente), Roland (Roy) Colastica, Prof. Dr. Ashley Duits, Sharelly Emanuelson MA Artistic Research, Drs. Hereswit Verele Engels, Mr. Karel Frielink, Drs. Shulaika (Su) Girigorie, Drs. Carel de Haseth, Andrey Pichardo MBA i Raygen Zuiverloon.
Na aña 1977 a kambia e nòmber di Culturele Adviesraad den Konseho Kultural Kòrsou. A instalá Culturele Adviesraad Curaçao den aña 1968 pa e aktual Bestuurscollege. Konseho Kultural Kòrsou tabata e órgano enkargá prinsipalmente ku supervishon i hurado pa e Premio Cola Debrot. Tambe Konseho Kultural Kòrsou a emití diferente konseho na Gobièrnu riba tereno kultural durante último añanan. Mirando e último desaroyonan riba tereno kultural, Konseho Kultural Kòrsou a hasi un petishon na Gobièrnu pa amplia su tareanan i Gobièrnu di Kòrsou a honra e petishon aki.
Konseho Kultural Kòrsou a haña komo tareanan adishonal:
1. Duna Konseho na Gobièrnu solisitá i no solisitá ku respekto na tur aspekto di kultura den e sentido mas amplio di palabra i ku ta konserní tur asuntu kultural;
2. Señalá desaroyo importante riba tereno kultural;
3. Kumpli ku e funshon fundamental pa ta e laso entre e diferente disiplina kultural i aktua komo plataforma pa e sektor kultural di nos isla;
4. Kontribuí na e maneho kultural di Gobièrnu i promové i stimulá e koperashon entre e aktornan di diferente ekspreshon kultural di Kòrsou;
5. Konsehá Gobièrnu en kuantu nominashon ganadónan Premio Cola Debrot, Premio Willem C.J. (Boeli) van Leeuwen i Premio Charlwin (Broertje) Marshall.
Por tuma kontakto ku Konseho Kultural Kòrsou via di e presidente ku ta sr. Michael Newton na michael@newton.cw òf telefon 510-6978.


text:
E comportacion incorecto di e lider di MEP na fin di e conferencia di parlamentarionan di Reino siman pasa, a lanta un discucion den comunidad riba integridad di hende den comunidad y di politiconan en particular. E comentarionan di ciudadanonan den corant, na radio y den media social, ta mustra cu tin un majoria grandi di pueblo cu kier pa hende actua corecto den tur situacion. Sea ta un empleado publico cu mester duna servicio na pueblo, un politico den parlamento of gobierno, un polis, un docter, un abogado of trahado den magasina di un supermercado. No ta importa ken, unda o ki ora di dia of anochi. Pueblo den su majoria kier comportacion corecto y di acuerdo cu ley, regla y decencia comun.
E reaccion di miembronan di e partido MEP sinembargo tabata completamente contrario na resto di pueblo! Enbez di reconoce erornan cometi e siman prome, tempo MEP tabata den gobierno of awor aki den oposicion, e miembronan di MEP a defende nan lider y ataca otronan, comosifuera ta culpa di otro hende cu e lider y miembronan di MEP den pasado y awor aki a keda sin cumpli ley of actua no-integro/incorecto. E pregunta cu hopi hende a keda sin haya contesta di MEP pe ta: Con bo por defende gañamento? Miembronan di partido AVP al contrario a enfatisa cu cualkier regla of ley mester conta pa tur hende y tur ora. Tambe pa miembronan di Parlamento y ministernan. E contraste entre con pueblo y AVP ta pensa y na orto banda con MEP ta pensa, ta mustra con leu miembronan di MEP ta para di e realidad di loke ta biba den pueblo y con pueblo ta pensa y sinti.


text:
Kuerpo Polisial Hulanda Karibense
Islanan, abitabel i seif pa esnan ku ta biba i traha riba nan i pa turistanan di bishita. E Kuerpo Polisial Hulanda Karibense, alerta i servisial, ta para pa e balornan di nos estado di derecho.
E Kuerpo Polisial Hulanda Karibense ta para pa un organisashon polisial íntegro i konfiabel ku bisa loke e ta hasi i ta hasi loke e ta bisa. Un organisashon alerta i servisial ku ta aktua ku determinashon i profeshonalismo: amabel ora por, strèn ora mester.
Sei ta enserá ku nos ta:
- aksesibel pa tur hende;
- mantené bon kontakto ku e habitantenan i bishitantenan di nos islanan;
- aktua mesora i na un manera adekuá pa atendé emergensia;
- aktua ku e kliente na mente i ku resultado na bista;
- kumpli ku palabrashon;
- konsiente di te kon leu nos por bai i ta duna esei di konosé tambe;
- atendé kriminalidat lokal i supralokal na un manera adekuá;
- buska kooperashon aktivamente ku otro instansianan ora mester;
- aktua na un manera íntegro i konfiabel;
- prepará i ekipá nos organisashon pa por kumpli ku tur esaki.
Kontakto
Bo ta wèlkòm na un di nos ofisina polisial na Boneiru, Saba òf Sint Eustatius. Por tuma kontakto ku polis tambe via telefòn, por eskrito i online:
Boneiru
Tel: +599-715-8000
Email: politie@politiecn.com
Direkshon: Kaya Lib. Simon Bolivar 4,
Pòstbùs 360, Kralendijk, Boneiru, Hulanda Karibense
Saba
Tel: +599-416-3737
Email: politie@politiecn.com
Direkshon: The Bottom, Saba, Hulanda Karibense
Sint Eustatius
Tel: +599-318-2333
Email: politie@politiecn.com
Direkshon: Van Tonningenweg, Oranjestad, int Eustatius, Hulanda Karibense
Mas informashon, bo por haña riba e wèpsait di Kuerpo Polisial Hulanda Karibense


text:
E emishon di CO2 kousá pa kimamentu di kombustibel fósil ta bai kompaña di entre otro subida di nivel di laman i asidashon di oséano. Pa motibu di esaki isla chikí, asina yamá “small island development states (SIDS)”, lo wòrdu inunandá i ref di koral lo muri a la largu, miéntras ku hopi hende ta dependé di e refnan akí pa kuminda (piská) i entrada. No ta pa nada ku resientemente International Energy Agency (IEA) a publiká “Key World Energy Statistics“. Resultado di e investigashon akí ta ku Qatar ta tenedó di rekòrt ku 35,73 tonela CO2 per capita (= pa kada inhabitante) i e SIDS Kòrsou ta first runner up riba e lista hororoso akí: 30,43 tonelada CO2 per capita. Kousa: Tereno di Isla. Kua polítiko ta para ketu na esaki?
Comments Off on International Energy Agency: Emsihon di CO2 per capita apsurdo na Kòrsou |


text:
FREEWINDS:
SCOLNAN DI EPB A WORDO DESINFECTA PA SEGURIDAD DI9 E STUDIENTENAN Y STAFF DOR DI E MINISTERIO DI BOLUNTARIO DI FREEWINDS.
E scolnan di Educación Profesional Básico na San Nicolas y Oranjestad a wordo desinfecta pa Ministerio di Boluntario di Freewinds como parti di e esfuerzo pa mantene scolnan liber di COVID pa studiantenan y staf ta proteha pa no tin ningún estorbo pa educación.
Studiantenan ta merece un ambiente sano unda nan por disfruta di educación y wordo entrena como preparación pa drenta nos mercado laboral.
Adicionalmente e Ministerio di Boluntario tambe a hiba material di prevención den forma di Stay Well videos. E videos aki ta provee información esencial con pa prtoteha bo mes y otronan contra di maleza. Maestronan ta haya e información aki valioso tanto pa e studiantenan como pa e staff di e scol.
Hunto cu e videos di Stay Well scolnan tambe a haya e Lista di verificación di limpieza y desinfección. E listanan aki ta hopi specifico pero simpel pa sigi. Y ora bo sigi nan a wordo comproba c unan ta efectivo den combatimento di Covid-19. Nan por wordo usa na scol, na cas y tambe na bo lugar di trabou.
Como reconocimiento pa tur e trabou cu Freewinds ta hasi pa nan scolnan, e cabesante di EPB San Nicolas, Sr. Rensley Mathilda, a presenta un carta di reconocimiento na Freewinds y e Ministerio di Boluntario den nomber di e staf y alumnonan.
Sr. Mathilda a comenta¨Nos ta contento pa keda saludabel den un mundo mundo insigur cu boso servicio. Ta tuma esfuerzo pa keda saludabel .Boso no solamente ta hasi un bon trabo upa nos scolnan pero pa henter comunidad.¨
Pa haya sa con pa preveni maleza usando metodonan di limpieza y desinfección apropia na cas of trabou bishita e How to Stay Well Prevention and Resource Center onlina na www.scientology.org/staywell na unda bo ta haya tur e material di Stay Well bo por download copia di esakinan gratis. Tur e material ta obtenibel na ingles, spaño y hulandes y 18 idioma mas.
Pa haya sa di freewinds, waak Inside Scientology The Freewinds na Scientology Network. www.Scientology.tv/series-inside-scientology/freewinds.html
Pa haya sa con bo por haya e Daily Cleaning Checklist,
CONTACT:
Freewinds Port Captain
ken.weber@freewinds.org
Tel/ Whatsapp +1 727-666-0645


text:
CU E AGENDA DI EHECUCION AKI NOS TA BAY RECONSTRUI NOS PAIS
Diamars atardi Prome Minister Evelyn Wever-Croes tawata den Parlamento pa duna informacion tocante e acuerdo firma cu Hulanda e siman aki. Prome Minister a elabora ampliamente riba e Agenda di ehecucion y na final el a laga un bunita mensahe pa pueblo di Aruba: Cu respet, madures y dedicacion nos lo logra surpasa e retonan aki y transforma nospais
Proceso di uitvoeringsagenda:
E uitvoeringsagenda (agenda di ehecucion) ta e resultado di un proceso intensivo durante cua pais Aruba y Hulanda a yega naun acuerdo pa sosten di likides a base di e Landspakket firma13 di november 2020. Despues di e periodo aki tanto Hulandacomo Aruba a apunta un asina yama ‘TijdelijkeWerkorganisatie’ (TWO) pa fungi como procesbewaker y pa percura cu e trabounan preliminario tuma luga den bon forma.
Di banda di Aruba por indica cu a apunta asina yama 'trekker' cu ta profesional den sector publico cu expertisio specificorelaciona cu e tema di e Landspakket. Asina TWO-AUA, profesional local y e ministernan ta forma e ecosistema di maneho di e Landspakket pa Aruba.
Por indica cu e intencion ta pa cada kwartaal crea un agenda di ehecucion cu ta sigui e agenda di ehecucion anterior den forma coherente y cronologico. Pa asina tin un acercamento integral
E prome agenda di ehecucion aki tabata resultado di variossesion intensivo cu varios experto y profesional di diferentesector durante e prome luna di e aña aki.
Adicionalmente, por bisa, cu banda di e plan di ehecucion akiya caba Pais Aruba a cumpli cu varios palabracion haci, hasta prome cu e dealine stipula.
E agenda di ehecucion ta un documento dinamico cual e version aki, a keda oficialisa durante reunion cu secretario di estado señor Knops, dialuna pasa. Tabata un proceso encaminaconhuntamente, durante cua e ekipo di ambos pais a deliberaestrechamente cu otro.
E agenda di ehecucion ta rekeri esfuerso maximo di tur esnaninvolvi mirando cu hopi biaha Aruba no tin e capacidadextenso di personal ni recurso cu Hulanda tin. Varios biaha ta e mesun profesionalnan ta encarga cu diferente tareaimportante. E punto aki nos ta, y lo keda enfatisa cercaHulanda.
MINISTERIO DI ASUNTONAN GENERAL:
Pa locual ta e ministerionan cu ta cay bou di Prome Minister, e mandatario principal di nos pais a indica cu sigur tin trabougrandi pa haci. Asina, tin algun tarea clave stipula pa e.o. DRH relaciona cu condicion di trabou y transforma e sistemadi HR di gobierno den uno adecuado pa futuro. Aki lo enfocae.o. tanto riba prestacion y motivacion di empleado, condiciondi trabou, como eficiencia den e sistema. Asina, ta baha gastocomo tambe crea un aparato resiliente. Esencial den esakitambe ta e tema di digitalisacion. Pa locual ta e aspecto aki, yaPais Aruba a tuma paso grandi den forma di E-government.
Esencial den e trayectonan menciona ta cu e agenda di ehecucion ta e prome paso pa trata e diferente temanan. Asinalo haci analisis y tene consulta necesario prome cu por yega natuma decision balansa. Aruba semper lo keda enfatisa esaki. Si ta asina cu e palabracionnan haci ta serio y solamente cu madures, union y esfuerso nos por logra.
Algun di e prome fechanan relevante pa cu trabounan cu tin cu tuma luga ta:
- entrega plan di accion pa analisa sistema di HR di sector publico y asina bin cu mehoracion di esaki 5 di februari2021 (B8)
- entrega plan di accion pa analisa condicion di trabou pa medio di experto externo sosteni door di experto internoden sector publico y semi publico 1 di maart 2021 (B5)
- Crea un plan di accion 15 di maart 2021 pa un analisis di eficiencia organisatorio di aparato gubernamental (B4)
- Analisa prestacion di personal actual di sector publico 1 di mei 2021 (B6)
MASTERPLAN REPOSICIONANDO RUMBO DI NOS PAIS
E landspakket ta toca varios tema cu lo por conduci na un Aruba resiliente door di stimula cierto desaroyo y baha gasto. Sinembargo tin algun tema cardinal pa nos pais cu ta rekerimas elaboracion. Esaki ta por ehempel; stimula un desaroyoeconomico nobo, medio ambiente y laga nos no lubida e realidad di cambio di clima.
E temanan aki si ta wordo trata mas elaboradamente den e Master Plan Resposicionando e Rumbo di nos Pais, cu ta e plan na cua mas di 250 profesional di sector publico y priva a traha. Pa e motibo aki a haci esfuerso pa alinea e dos plan y trayectonan aki pa asina Aruba por percura pa yega na un miho resultado pa nos Isla.
“Mi kier enfatisa cu e periodo nos dilanti no ta bay ta facil y sigur lo tin hopi reto, sinembargo cu respet, madures y dedicacion nos lo logra surpasa e retonan aki y transforma nospais”, Prome Minister a finalisa bisando den su disertacion den reunion den Parlamento.


text: ORANJESTAD – Diamars 25 di maart proximo WEB Aruba ta tene e otro encuentro di informacion tocante e trabou di kita material cu asbest for di e tuberia patras di Betonicastraat. E encuentro ta principalmente pa habitantenan di Betonicastraat y Scobillostraat na Pos Chiquito. Durante e encuentro representantenan di WEB, di e contratista y di DTI lo duna splicacion di e manera cu lo ehecuta e trabou den e periodo benidero. Entretanto a pone un carta di invitacion den brievenbus di tur habitante di e cayanan menciona y tambe pa Kukwisa Basisschool. E encuentro ta tuma luga den Kantina di WEB na Balashi di 7 pa 9 or di anochi.


text:
CORUPCION NA ARUBA?
“The world is a dangerous place, not because of those who do evil,
but because of those who look on and do nothing” (Albert Einstein)
Banco Central di Aruba a organisa diferente encuesta ariba e temaaki. E resultado di e ultimo ta mustra cu 75% di respondente nan a contesta afirmativamente.
Na april 2019 a tene un Congreso di Autoridad nan Local y Regional di e Comision Europeo. Un rapport a worde presenta cu e titulo:
“Fighting nepotism within local and regional authorities”.
Nepotismo ta e practica di politico pa favorece familiar y amigo solamente pa e hecho cu nan ta famia of amigo. E recomendacionden e rapport aki por preveni cu Aruba na un cierto momento ta hayé cu tres Hoofdcommissaris van Politie ariba supayroll/presupuesto.
Nepotismo y favoritismo por stroba e efectividad y eficiencia di servicio publico. E ta rebaha e confiansa publico y danja e percepcion cu gobierno ta sirbiendo e interes di nan votador nan. Tur esaki nos ta wak na Aruba y a bira parti di bida ariba tur nivel naAruba. A way of life!
Den e articulo aki solamente algun recomendacion ta worde trata. E rapport completo por worde download for di internet.
Algun observacion di e rapport ta lo siguiente.
• Pa gobierno funciona efectivamente e mester di personal hopimotivá y competente. Nombracion y promocion a base di merito ta un pre-condicion pa sigura e imparcialidad y calidaddi e servicio publico cu ta worde duna. Na mes un momento e poder di por nombra y kita personal ta worde reconoci como un fuente di riesgo significativo di corupcion.
• Gobierno chikito ta specialmente vulnerabel pa nepotismo y otroforma di favoritismo door di nan escala chikito, nan autonomiay e cercania cu nan ciudadano. Esaki nan tur nos tin na Aruba. Door di esaki e practica nan aki ta hopi visible. Nan ta danja e confiansa di e publico. Esaki ta crucial pa un bon funcionamento di gobierno.
• Nepotismo por descurasha candidato capacitá, motivá y competente pa solicita pa cierto posicion nan. Trahador sin cualificacion ta worde nombra. Y asina ta perhudica e funcionamento adecua di gobierno. Interes personal ta prevalese ariba interes publico.
• Proceso di nombracion mester ta transparente y hiba segun reglay standard etico. Mester preveni influencia inacceptabel di mandatario den procedura di un seleccion, unda conflicto di interes ta existi.
• Mester implementa ley nan cu suficiente provision pa mitiga e riesgo di nepotismo. Y tambe pa combati y deal cu e caso nansospechoso di nepotismo.
• Mester establece institucion nan pa monitor e implementacion y efectividad di e ley nan aki. Pa esaki mester sigura training profesional di e funcionario publico.
Na Hulanda e gemeente nan di Hellevoetsluis y Amsterdam a implementa nan maneho di integridad. Nan a nombra un funcionario specialisa y un oficina di Integridad pa controla asunto nan di integridad den nan gemeente.
Algun tip cu ta worde duna finalmente ta:
• Adopta un maneho di nombracion y seleccion cu claridad y cu ta encera tur aspecto.
• Introduci e custumber pa obliga tur funcionario publico involviden un cierto caso di seleccion y nombracion pa firma un declaracion cu nan no tin relacion of conflicto di interes cu e solicitante.
• Involvi un instituto independiente di gobierno pa controla etica y riesgo.
Un dicho cu nos por aplica ariba e resultado di e encuesta nan di Banco Central di Aruba ta:
“Un mayoria grandi por ta robes un biaha, pero e no por ta robes tur biaha.”
Segun Albert Einstein nos mester haci nos parti pa haci Aruba unlugar cu menos riesgo y no keda para wak sin haci nada.


text:
E VISION PA MI PAIS
Nos tur tin cu duna di nos parti
Un gobierno no por crea un Sociedad fuerte su so. Cadaciudadano mester duna di su parti pa logra esaki. E pandemia cu a dura mas di loke mundo a pensa, a siña nos cu ta hunto so nosta logra. Progreso y stabilidad real ta depende di cada hende cu ta biba riba nos dushi baranca. Awo mas cu nunca, nos mesterbin hunto pa mustra cu nos por logra yega na e Aruba cu noskier mira bek.
Mi vision pa mi pais, ta bo vision pa nos pais. Nos vision mesterta comun.
Nos a pasa hunto den un pandemia cu pa nos tur tawatadevastador. Nos tur a bay atras. Pero, nos tur a siña cu ta huntoso nos mester cana bay padilanti. Hunto so nos por creaprosperidad pa nos mes, pa nos pais. Nos tur tin un parti importante pa hunga den e progreso di nos pais. Y nos gobiernotin e deber y responsabilidad di promove maneranan nobo patraha, facilita reformanan y monitorea e progreso cu cadaciudadano a aporta na dje.
Aruba, un pais di compromiso, oportunidad y balentia. Un paisna unda cu libertad ta bay pareu cu responsabilidad y e deseo pa crece di cada ciudadano. Un pais na unda nos pueblo tin e amabilidad pa yuda otro y esaki a wordo demostra den e pandemia. Nos pais ta keda un pais di boluntarionan cu compromisonan comun, for di esun di mas hoben te esun di mas edad. For di Noord te San Nicolas. Nos meta ta comun, nos meta ta un, nos meta ta un Aruba cu progreso y stabilidad.
Como un yiu di tera deportista cu a experiencia un accidentegrave 4 aña pasa, mi por bisa cu mi gana di sigui biba y determinacion pa bay dilanti ta locual cu ta motiva mi tur dia. Mi vision y deseo ta, pa cada un di nos sigui contribui pa ta un miho persona y pa por hunto crea un miho Aruba. Esaki ta loke ta uni nos y loke hunto nos mester wanta na dje.
Nos tur tin cu duna di nos parti.
Mi ta desea Gabinete Wever-Croes II exito den e gobernacionnobo y pa semper mantene e bienestar di Aruba y cadaciudadano na prome luga. Pabien Prome Minister Evelyn Wever-Croes y pabien tur minister di Gabinete Wever-Croes.


text:
Sasakiweg: Diadomingo den oranan di marduga ta sosode un accident cu un persona herida riba Sasaki, mesora ta manda polis y ambulance na e sitio.
Na e sitio nan ta bin compronde cu e chauffeur di e auto tabata basta bou influencia, asina mes a subi tras di stuur y tabata core cu velocidad halto, na dado momento ela perde control, baha caminda ranca un palo di lus, bolter y despues a cay bek riba su 4 wielnan.
E chauffeur tabata keha di dolor y ricibi un corta chikito, personal di ambulance a trat’e na e sitio mes y despues polis a deten’e y a transporte pa warda di polis pa core auto bou influencia.


text:
NOTICIA LOCAL
Videonan sunu di hopi Arubiano a cay den man di hacker
Red Colombiano operando na Aruba ta gaña namora via facebook y whatsapp y ta pidi video
“Reunion di comision di Parlatino na forma virtual cu un Presentacion...
Desde entrada di Covid-19 na Aruba y su efecto riba mundo henter, Parlamento ta participa na diferente reunionnan internacional, manera Parlatino, na un forma virtual. Apesar cu e virus...
Parlamentario Darlaine Guedez-Erasmus (MEP): Pa nos tin adultonan bon desaroya ta...
Den luna di juni 2020 te cu september 2020 a tuma lugar un nul-meting (investigacion) den e centronan di cuido di mucha. Un total di 96 di e 121...
Minister di Enseñansa a reuni cu DOW pa trata Reto di...
ORANJESTAD - Recientemente Minister di Enseñansa y Deporte Endy Croes a reuni cu Director di DOW sr. Marlon Croes pa analisa e problemanan di infrastructura cu tin na diferente...
Minister di Enseñansa y Deporte Endy Croes a reuni cu bay...
ORANJESTAD - Recientemente den un encuentro ameno Minister di Enseñansa y Deporte Endy Croes a reuni cu fundado y presidente di Bay University School of medicine, Dr. Mani Alagar...
Covid Update: 165 casonan activo awe, 15 di oktober
ORANJESTAD- 15 oktober 2021. Segun resumen di awe 18 persona a recupera y un total di 10 caso nobo di COVID-19 a keda registra di cual tur ta residente....
Mike Eman ta mescos cu “Dead man don’t talk”
Mike Eman ta den silencio riba corupcion 3-8-8 asotando AVP E resultado di e 8 aña di Gobierno di AVP ta yegando poco. E siman aki nos a conoce ratificacion...
Parlamentario drs. Shailiny Tromp-Lee (MEP): desde oktober 2020 mi a bin...
Segun Tromp-Lee desde cu dia 7 di oktober 2020 e la reuni cu 2 representante di e grupo di Instructornan di Landamento di Landamento Escolar, e la bin ta...
Parlamentario Marco Berlis (MEP): E realidad di e Ley di Screening...
Integridad ta un tema hopi popular den pueblo y sigur den Parlamento den e ultimo añanan. Enberdad na 1997 Aruba tabata e prome nacion den Caribe Hulandes cu a...
TURISMO
Turismo crusero tambe ta recuperando! Pa luna di november ta spera...
ORANJESTAD – Minister di Turismo y Salud Publico sr. Dangui Oduber ta anuncia cu den luna di november Aruba ta spera 31 calls di barconan crusero. Esaki ta un...
Durante September Aruba a ricibi 60.293 bishitante
CRECEMENTO DI MERCADONAN HULANDES Y COLOMBIANO TA RESALTA Aruba Tourism Authority ta informa cu pa luna di september nos destinacion a ricibi un total di 60.293 bishitante ‘stay-over’. Si compara luna...
77% di e cantidad di pasaheronan cu a biaha for di...
ORANJESTAD – Aruba Airport Authority N.V. (AAA) ta raporta riba e prestacion di AUA Airport den September 2021; un luna conosi pa ta mas keto pero cu a duna...
DEPORTE
Los Angeles Dodgers ta gana San Francisco Giants y ta clasifica...
Diahuebs anochi, ultimo wega di serie di division di baseball di Grandes Ligas a tuma lugar unda cu San Francisco Giants a enfrenta Los Angeles Dodgers pa mira kende...
Brazil ta gana Uruguay y ta un paso di clasificacion pa...
Diahuebs anochi, zona di CONMEBOL a mira accion un biaha mas y atencion tabata riba e wega entre Brazil y Uruguay. Seleccion di Brazil kende den su ultimo wega a...
Resultado di rumannan Klaber na e 2021 Truescore International Open na...
Den fin di siman e rumannan Klaber a participa na e 2021 Truescore International Open & National Team Trial na Miami. Esaki ta e prome campeonato cu e rumannanKlaber...
CULTURA
Minister di Cultura a haci apertura di Training Educa cu Cultura...
ORANJESTAD – Diabierna mainta Minister di Cultura sra. Xiomara Maduro tabata presente na Biblioteca Nacional na Oranjestad pa haci apertura di e training “Educa cu Cultura”, cual e team...
Cas di Cultura: Show pa mucha y hoben!
ORANJESTAD - Cas di Cultura su incubador di talento INCBTR ta presente diabierna 17 di september pa 7PM su Showcase Hubenil, estrenando e gruponan Muchanan Sabi, Harmonix, Creative Arts...
Minister di Cultura a ricibi bishita di e artista Gilbert Senchi...
ORANJESTAD - Siman pasa Minister Xiomara Maduro di Cultura a haya bishita di e artista Arubiano di renombre internacional sr. Gilbert Senchi kende presenta e mandatario su catalogo di...


text:
WILLEMSTAD – Orco Bank a komprometé dinobo pa un periodo di tres aña komo patrosinadó prinsipal di e fundashon Ride for the Roses Curaçao. Djaluna dia 18 di desèmber gerensia di e banko a firma e konvenio ku e fundashon ku ta para pa organisashon di e proyekto anual mas grandi pa rekoudá fondo na Kòrsou na fabor di e lucha kontra kanser i e sosten na pashènt di kanser i esnan mas yegá na nan.
Ya for di 2006 Orco Bank ta fungi komo spònser prinsipal di e evento deportivo ku partisipashon tur aña di alrededor di 10 mil persona di tur edat. Ku e kontrato ku a firma ayera, Orco Bank ta komprometé atrobe ku e Ride pa e añanan 2018, 2019 i 2020, ku e opshon pa despues prolongá e laso un biaha mas. E fundashon Ride for the Roses ta apresiá e aktitut konstruktivo aki di e patrosinadó prinsipal Orco Bank inmensamente. E siguiente edishon ta djadumingu dia 21 di yanüari 2018 pa Ride (kore baiskel), Swim & Walk for the Roses, miéntras un siman promé riba dia 14 di yanüari ya tin e Sail for the Roses.
E konvenio prolongá di patrosinio a haña firma na nòmber di Orco Bank di señora Milouzka (Milli) Sprock (Managing Director Finance & Operations) i Kenny Canword (Managing Director Commercial Affairs, ámbos na man drechi riba potrèt) i na nòmber di Ride for the Roses di Robbin Martina (presidente, meimei) i Benno van Leeuwen (sekretario).